text:
Par plui di cualchi famee al pareve aromai un sium podê viodi che, daspò vê domandât che i siei fîs a podessin imparâ il furlan a scuele – o ben sfrancjâsi tal scrit, te gramatiche e tal lessic, stant che te fevele e je stade la lenghe cun chê che a àn imparât a dî “mame” –, sui bancs si des une rispueste.
E invezit cul an scolastic che al ven e sarà une realtât. Cun di fat, il furlan al devente une materie di curriculum, ven a stâi cjapade dentri tal troi uficiâl de scuele cu la stesse dignitât di chês altris materiis e no plui, come che al jere fintremai cumò, come “progjet par slargjâ la ufierte formative”.
COMISSION DI ESPERTS_ La gnove e à vût sul finî dal mês di Març un pas fondamentâl, cuant che la Zonte regjonâl e à nomenât la Comission di esperts par il coordenament dal insegnament dal furlan te scuele (Paola Cencini, Gloria Aita, Federico Vicario, Fabiana di Brazzà, Giorgio Gianfranco Pascoli).
Tal concret, a saran 30 oris intun an: 1 ore par setemane, te scuelute e tes scuelis elementârs. Tes mediis ancje par il prossim an si continuarà, invezit, cui progjets. L’insegnament si fasarà cui bêçs de Regjone, 1,8 milions, al à dit l’assessôr ae Istruzion, Roberto Molinaro, che al à zontât: «O vin domandât al Stât di sostignî la operazion insiemit, ma fintremai cumò la rispueste no je stade positive».
Par l’insegnament, si fasarà riferiment a chei 252 docents che si son iscrits ae Liste regjonâl cun competencis ricognossudis par l’insegnament dal furlan, ven a stâi cui titui necessaris che a son stât fissâts dal Ufici scolastic regjonâl.
Il furlan tal curriculum «e je la risulte di doi agns di vore – al à zontât Molinaro –, che a àn compuartât la aprovazion dal Regolament de leç 29/2007. Un troi dulà che no son stadis pocjis li dificoltâts, par vie che a nivel talian la pupilance des lenghis mancul pandudis, soredut te istruzion, no je ricognossude tant che impuartante». E dut chest no cate la leç statâl 489 dal ’99. «Achì però oltri lis leçs – al è lâ indenant Molinaro –, e je di rispietâ la volontât des fameis: in Friûl une famee su dôs e à domandât il furlan a scuele».
PDL TRIESTIN CONTRARI_ Duncje dut benon? Ancje l’assessôr al ricognòs che 30 oris di furlan intun an no je une bondance «O savìn che si podarès fâ di plui, ma o vin decidût di scomençâ cun gradualitât». E bielzà cheste si è tirade intor une sglavinade di critichis di doi dai cuatri conseîrs regjonâi triestins, Piero Camber e Maurizio Bucci. «Robis di no crodi», a àn spesseât a declarâ. Cheste dal furlan a scuele e je “une marchete eletorâl” (ma il Friûl no isal agns che al è in spiete?), «une marchete di sagre di paîs», al à dit Bucci. Subit pront a zontâ che la decision de Zonte regjonâl no varà efiets tes scuelis di Triest, par vie che alì «si insegnin dome lenghis zovevui».
E son osservazions critichis par lâ indevant e fâ di plui, invezit, chês di Silvana Schiavi Fachin, za docent universitarie e esperte di plurilinguisim. «Te politiche linguistiche regjonâl dal 2007 in ca si veve di meti in prin plan la formazion dai insegnants. Par insegnâ l’inglês e je la catedre di inglês e cussì pal talian. Parcè no creâ un catedre di furlan»? ■
Antonella Lanfrit
SCUELE. Marilenghe materie curicolâr? Sì, ma si à di fâ di plui............
Par plui di cualchi famee al pareve aromai un sium podê viodi che, daspò vê domandât che i siei fîs a podessin imparâ il furlan a scuele – o ben sfrancjâsi tal scrit, te gramatiche e tal lessic, stant che te fevele e je stade la lenghe cun chê che a àn imparât a dî “mame” –, sui bancs si des une rispueste.


c: text/html

text:
Nadison tant che il Missisippi
Il Judri o il Nadison tant che il Missisipi? I cjamps di coton tant che i vignâi sui roncs? La sclavitût dal popul neri tant che la alienazion dai operaris de cjadree? Forsit chest ultin paragon al è un pôc esagjerât, ma il paisaç di chenti nol à dal sigûr nuie ce invidiâ a chel dal delte dal Mississipi dulà che tai prins dal 900 al è nassût e si è disvilupât il blues.
Il scjafoiaç des zonis paludosis dal delte al è dal dut difarent rispiet al nestri simpri plui stramp clime prealpin, ma la omogjenitât dal teritori e lis monoculturis intensivis a stiçin in maniere alternative (come te iconografie dai vecjos Bluesman) la sensazion di une vite rurâl che e cor lente e cuiete, ma ancje la opression par un paisaç ripetitîf in maniere ossessive.
“Fra plagnis psichedelichis di otobar, cori cul Benellin, sintî l’ajar ta muse, e i corvats scazzâts che sgarfin fra i prâts…” (F.Riz – Plagnis di Otobar).
“Dôs di dopomisdì dentri un labirint… mi cjali atôr no viodi altri che vîts blave e vîts blave e vîts blave e vîts…” (Pantan – Blave e Vits).
Ma lis afinitâts cu la musiche nere, mari dal Jazz e dal Rock & Roll, no son dome tal paisaç.
Il sintiment malinconic dai tescj dai tocs plui rapresentatîfs dai “bluesoms” di chenti, al esprim un evident spleen esistenziâl e al fronte une serie di tematichis che a àn afinitâts cetant fuartis cul blues rurâl dal inizi dal secul passât.
Dongje l’unfiâr al sangane el miò cûr crevât, tal freit tal cjalt cence poure di no ve plui nuje, une identitât une cjase une femine un nom, parcè che o soi vêr e o ‘nd ai dute la me poesie (Raff BB Lazzara – Talkandombluus)
E ancje il teme di un cicli produtîf ripetitîf e spersonalizant al torne spes, metint dongje il lavôr dal coton a chel intai vignâi e tes fabrichis di cjadreis.
“Dute le vite a cirì une midisine par guarì dal mâl che mi vês fat… la midisine juste par un pipinot a suste” (Pit Ryan & Madman Blues – La midisine juste).
Il Friûl al è chest ca, bevi tajs e lavorâ… Si lavore si lavore e tal ultim craaak, finît dut (Pit Ryan & Madman Blues – Si lavore si lavore).
Chescj a son dome pôcs esemplis di artiscj che no vuelin imitâ un gjenar, ma che, cjapant spont e ispirazion dal lôr vivi di ogni dì, a sbrochin intune poetiche sorprendentementri simile a lis lirichis di int come Robert Johnson o John Lee Hooker jenfri i tancj che a podaressin citâ.
Dree Gardenâl, filolic e promotôr di chest moviment musicâl, al teorize che la cause principâl di chest sintiment malinconic e sedi il confin, che dilunc dai cuei e tor ator dai flums al à taiât par agnorums chest teritori. Un confin che al à stiçât, no dome in maniere simboliche, un sintiment di incomunicabilitât e al à influenzât a fuart cheste corint musicâl/poetiche.
“Omp sul cunfin, frontat in tai crets, par cirì un ecuilibri… e lis tos cjartis no tu lis as mai giuadis ben” (F.Riz – Omp sul cunfin).
Podìno duncje afermâ di jessi la seconde patrie dal Blues? No pues jessi dome une coincidence che jenfri piçui paîs tant che Cuar di Rosacis, Cormons o Brazan si sedin concentrâts cetancj musiciscj e cjantautôrs furlans cussì dongje a la estetiche e a la poetiche dal Blues. Forsit no varessin di jessi masse braurôs des nestris tindincis depressivis. Purtrop se o din par buine la ecuazion che no esist art cence patiment alore nus tocje propit fâ i conts cun cheste inclasificabile “saudade furlane”.
Personalmentri no soi mai stât di cheste scuele di pinsîr e, tant che braurôs autocton di cheste zone dal Friûl, o preferìs continuâ a pensâ che daûr de nestre endemiche riservatece e dal nestri spirit contemplatîf si platedi dome une fuarte e preziose sensibilitât.
_________________________________________________
La storie di une gjernazie rock nassude chenti
Aromai al è già jentrât te storie il megaconciert di Zenâr tal circul Arci ZOO di Udin: un spetaculon dal vîf cun protagoniscj une clape di personaçs une vore cognossûts tal zîr dal underground furlan, ven a stâi Fabian Riz Trio di Brazan, Pit Ryan & Mad Men Blues di Cuar di Rosacis, i Pantan di Gurize, Raff BB Lazzara di Cormons e Loris Vescul di Trivignan, ducj artiscj sponsorizâts de etichete “Musiche Furlane Fuarte”.
Un conciert ripetût un mês dopo te Vecje Ostarie di Spesse di Cividât, cheste volte dome cul Riz Trio, Mad Men Blues e ospits preseâts come Max Felcar, Manu Casarot e Lussie di Uanis… E mertarès propit une medaie cheste ostarie, un dai prins ambients a proponi rock e blues dal vîf, une sorte di cjase vierte e spazi di sperimentazion libertarie: no par nuie e je di agnoruns la sede uficiose dal Bluesclub 356, une bande zingare che e sburte indenant i bluesoms des culinis e de plane.
Chescj doi spetacui si puedin considerâ la ponte di un moviment musicâl e culturâl nassût tal mieç dai Cuei Orientâi, plui o mancul fra Cuar e Cormons, cun ramificazions che a rivin fint a Orsarie, Udin e Gurize e che a cjapin dentri cuissà trops cjantons sparniçats ca e là pal Friûl.
Lis origins dal moviment che cumò o clamìn (forsit cence masse originalitât) “Blues dai Cuei” si puedin cjatâ te ativitât pionieristiche tai prins agns 80 dal Circul Culturâl di Cuar di Rosacis; dute int apasionade di discs rock-blues che e organizave i prins concierts in zone, e che par chest e jere un pont di riferiment naturâl pai zovins alternatîfs di chenti.
Tai paisuts di in chê volte no jerin masse robis par divertîsi, ma par fortune si cjatave simpri un amì o un cusin plui grant che ti menave ator pai rarissins concierts dal circondari e che ti faseve scoltâ robe mitiche in vinîl, come Neil Young e Cream, Hendrix e Muddy Waters, Ramones e Pink Floyd, S.R.Vaughan e Genesis, Buddy Guy e Rory Gallagher, Hot Tuna e Led Zeppelin.
Insome, dut chest al jere une maniere creative par metisi dongje tal disorientament dai agns post taramot, une buine rispueste pai dubis adolescenziâi e un stimul ecezionâl par imparâ a sunâ cualchi strument.
Cui che al imparave alc lu insegnave ai siei amîs e si faseve musiche improvisade tes cantinis, tes fiestis e in altris lûcs di Cuar come il vecjo CSO e soredut il legjendari MEETING di place Julia, che al è stât par agns un laboratori creatîf frecuentât di musiciscj, artiscj e ogni sorte di int sclopade…cussì forsit al è nassut il blues dai Cuei.
Musiciscj di lusso come Peter Sammonds, Lucky Gherghetta e Frank De Colle, Pit Ryan e Stiv Odorico, Fabio Drusin e Mauro Bon a son saltâts fûr ducj di chei agns stranis e maraveôs.
In realtât il blues furlan nol è dut ca, plui indenant une altre generazion di rockers, punketârs e metalârs e sarès cressude par dut il Friul e altris celulis di blues rivoluzionari si saressin svilupadis par lôr cont a Triest o Pordenon, lontanis agns lûs dai Cuei ma destinadis in avignî a ricjatâsi e a colaborâ cu la int dal confin, e a messedâsi simpri di plui tra di lôr. Chest moviment, te sô dimension locâl di “Blues dai Cuei”, ‘al è cumò jenfri une scune regionâl che a ten dentri une stele di prime grandece come i W.I.N.D. e grups storics come MAD MEN BLUES, IATITATIA BLUES BAND, 4WD e MR. LUCKY BAND; realtâts consolidadis come PANTAN, OFF LIMITS e i SOUNDMACHINE dal grant FLAVIO PALUDETTI; soliscj transgjenics come LORIS VESCUL, IVAN MODA, PIT RYAN, MANU“O pazzo”CASAROT, FABIAN RIZ, STIEFIN FEDEL, LINO STRAULINO e la mine vagante dai TRASTOLONS (in particolâr RAFF. “BB” LAZZARA, LUSSIE di UANIS e l’ex F.L.K. GUIDO “CHE” CARRARA); talents emergjents come ELY SRV e ANTHONY BASSO, vecjos triestins come FRANCO TORO, JIMMY JOE e la gnovisime BLUE ROOTS BAND, par no cjacarâ di bielis bands aromai sparidis (ONE WAY OUT, RABBIT, RED HOUSE) o de vivarose sene rock-blues dai cuei slovens, cun dôs bands di ponte ben cognussudis in Europe come ANA PUPEDAN e ELVIS JACKSON…e cheste no je nancje une liste complete!
E tra ducj no podarìn mai dismenteâ la mitiche figure di RENATO RUSSIAN, cjantautôr maladet e gjeniâl di Cormons svolât vie masse zovin di cheste tiare.
No si sa ce destin che al spietarâ tal avignî a ducj chei sunadôrs che ancjemò no molin, a dispiet de indifarence dai mieçs di informazion (cun pocjis ecezions ben cugnussudis, soredut Radio Onde Furlane e Andrea Ioime), de inerzie de politiche e de croniche mancjance di bêçs e spazis par sunâ e par di plui, cjapâts pal cuel di leçs asurdis e controi che nancje i camoriscj! Tancj no àn ancjemò capît che dute la musiche furlane e che dai nestris bluesmen in particolâr e podarès jessi une impuartante risorse economiche e fintremai turistiche, oltri che mutîf di braure par ducj, pa la cuâl i din un piçul consei: provait a fâ un zîr par Dublin o par Memphis o par Austin e cjalait cemût che e ven valorizade la musiche là vie e dopo o podìn discuti.
Noatris no sin otimiscj par un slavin di resons, magari cussì no, ma une robe e je sigure: par trops berdeis e tramais che si puedin tirâ fûr dal cjapiel, nissun al rivarâ mai a studâ l’amôr par la musiche “che al môf il soreli e lis altris stelis” (forsit ancje Dante al jere un bluesman, cence savêlu).
That’s all, folks!
Dree Gardenâl

robotstxt: allowed

filter: keep


text: “La sorestanzie dal Club UNESCO di Udin (Membri de Federazion Taliane dai Centris e Clubs UNESCO, socie de Federazion Mondiâl), in mans de prof.e Renata Capria D’Aronco, dutun cul Moviment Civic Culturâl Alpin-Adriatic dal Fogolâr Civic direzût dal prof. Alberto Travain, su consei dal arch. Giuseppe Vacchiano, dean de Pro Loco di Citât dal Borc dal Soreli di Udin Disore, e dispon di pandi pardut ce che si à concuardât tal celebrâ culì la Zornade Internazionâl dai Popui Natîfs 2014 (Liste des Zornadis Internazionâls di azion destinadis de ONU), cun lezions dai professôrs Renata Capria D’Aronco e Alberto Travain, vâl a dî l’avôt par une rifondazion secolâr e plurâl des comunitâts juste sparniçade, partint dal locâl e metint adun par ogni bande int native e vignadice ator dal principi dal compartî i teritoris là che si è a stâ e lis culturis alì insedadis dilunc de Storie, vicendis preziosis e inlidrisadis di vite de Umanitât e bastion in front di un globalizâsi tant disgregant che vualivadôr de societât e de civiltât”. Ve culì il test de note publicade dal Club UNESCO di Udin dutun cul Moviment Civic Culturâl Alpin-Adriatic dal Fogolâr Civic, sot dal prof. Alberto Travain, in code dai incuintris proponûts dal Club te capitâl furlane li dal Palaç Solari, cja de Universitât, vinars ai 8 di Avost 2014, te suaze des celebrazions mondiâls de Zornade Internazionâl dai Popui Natîfs. Te sô lezion, intitulade “Natîfs par sielte: propuestis furlanis di amôr pal locâl viert al mont in timp di mondializazion”, il prof. Travain al à tratât in specific il pont dai problemis des comunitâts e des culturis nativis, menaçadis vuê simpri di plui dal zûc mondialist, e lu à fat partint di une Furlanie “li che par tancj secui – al à vût iniment – la gjernazie native e la sô culture a àn vût combinât di rivâ a integrâ i vignadiçs, fin tant che nol à cjapât pît il Stât nazionâl talian, che, compagn di tancj altris parelis, al à vût cirût di sumierzi e di gloti int e identitâts particolârs di confin ancje cul implantâ numars mai stâts prin, se no si rimonte ai timps dai Romans, di soldâts e di burocrazie, ma ancje di int di scuele, di fûr de regjon. Un Stât che ur à vût ‘ insegnât ‘ ai Furlans par tant timp, no par vie de lenghe dome, a dineâ la furlanetât o ben a slungjâle o ingaiâle a pueste intune talianitât confinarie, juste buine vuardie cuintri des menacis veris e no dai “Barbars” solits di là des monts. Cumò di just si metìn in alarmis che lis nestris tieris a son invadudis di int, di culturis e economiis oltranis in câs dabon di strassomeâ la inficje e il costut dal nestri mût di vivi – al à batût Travain – e pûr no si sin no mai rivoltâts cuintri di un similâr slargjâsi di agnorum di stamp talianot o ben bassarûl? Il colm di un popul natîf che si rinee in pratiche bessôl a pro di altris identitâts o plui grandis o par dozenâl e stracapide vierzidure al mont vuê cetant di mode si intaie dal sigûr ancje ben te sielte des fameis in cont dal insegnament ai fîs dal furlan tes scuelis, sielte li che, no da râr, tancj natîfs a rinunziin e diviers vignadiçs di fûr dal Friûl o di Italie a aderissin cun curiositât, passion e gust di integrâsi!”. “Sarano chei a puartâ indevant la antighe civiltât furlane?” si à domandât par so cont il dean dal Fogolâr Civic. “Salacor no nus reste nuie altri che vivi e lavorâ cun cheste sperance legre e grame: chê di viodi tornade a implantâ une furlanetât native inlidrisade te culture storiche dal teritori e indreçade viers di un avignî di imbastîlu insiemit, ‘forescj’ integrâts e natîfs redimûts. No nus reste che rionzi cui gnûfs vignûts une furlanetât sacrificade sul altâr de nazion, de mondializazion e dal vueit!” al à concludût Travain “condanant a ogni mût pardut la violazion dal dirit di Nature a autodeterminâsi di ogni popolazion native, vâl a dî di decidi dal sô destin in democrazie, ancje ben sul se, su trop e cemût ospitâ e integrâ cui che al rive dongje. Su un tant lis Istituzions e in particolâr la Scuele a àn di colaborâ cun plui sintiment, cun plui cussience e cun plui snait!”.


text:
Chê dai 6 di Avrîl dal 2021 e sarà ricuardade par sigûr tant une zornade storiche, no dome pe Groenlande, ma ben par ducj chei che ancje inaltrò i tegnin al autoguvier teritoriâl, al disvilup sostignibil e al rispiet pe tiere e pe int. In chê dì, inte grande “isule verde” che si cjate a Nord dal Canadà, ma che e je sot dal Ream di Danimarcje, a son stadis lis elezion “regjonâls”, segnadis de vitorie dai indipendentiscj, ecologjiscj e di çampe di Inuit Ataqatigiit (IA, Comunitât Inuit), che cumò si cjatin ae vuide dal guvier groenlandês cul lôr segretari, Mùte Egede.
◆ Il risultât, za interessant par so cont, si insuaze inte situazion specifiche de Groenlande dai ultins agns, segnade dal fat che par vie de sôs grandis risorsis minerariis – zinc, nichel, ram, titani, cobalt, aur e urani – e dai siei jaciments di idrocarbûrs, la grande isule e je tornade al centri di interès grandonons, compagn che ai timps de Vuere frede, cuant che i Stâts Unîts le vevin sielzude tant che posizion avanzade dulà plaçâ radars e basis cui missii pontâts viers de Union Sovietiche. Cun di fat USA, Russie e Cine a àn tornât a pontâ la lôr atenzion su la isule e tal 2019 Donald Trump al veve fintremai fat indenant al guvier di Copenhagen la propueste di comprâle dute interie.
◆ Cun di plui, a son diviersis lis multinazionâls che a àn lis licencis pe ativitât estrative inte isule. Il “plat” plui siôr al è chel di Kuannersuit. Par chel, za cualchi an indaûr, il guvier locâl di in chê volte, formât dai autonomiscj socialdemocratics dal Siumut e dai Democratics (unioniscj di centridiestre), i veve dade la concession pe estrazion di urani e di metai rârs ae australiane Greenland Minerals, che il so azionist principâl al è la Shenghe Resources di Shanghai e duncje il guvier di Pechin.
◆ Chê decision e veve discjadenât daurman lis protestis de int, soredut de bande dai natîfs Inuit (che a son sù par jù il 90% de popolazion), tacant dai abitants di Narsaq, la piçule citât che si cjate juste a 10 km di distance dal sît minerari. Lis preocupazions a jerin di caratar economic – in cont dal fat che la Groenlande no varès gjoldût pardabon des sôs risorsis – e soredut di caratar ambientâl, cun riferiment al impat su la tiere, su lis aghis e su la salût dai detrîts radioatîfs produsûts de estrazion dal urani e dai polvars che a rivin de lavorazion dai metai rârs.
◆ Cuintri de viertidure de miniere di Kuannersuit a son stadis manifestazions, assembleis, petizions e posizions de bande di diviers partîts politic e de bande di un moviment spontani che si à dât adun cul non di “Uranis Naamik” (Vonde Urani). La mobilitazion e à creât une crevadure dentri dal Siumut, cun diviers socialdemocratics che a àn scomençât a meti in discussion la sielte di inviâ il sfrutament dal sît minerari, e pôcs mês indaûr i siei partners di guvier, i Democratics, a àn fat colâ il guvier.
◆ A son rivadis cussì lis elezions anticipadis, segnadis propit de vitorie di IA, che fin dal principi al jere cuintri dal sfrutament dal sît di Kuannersuit, par vie dal so impat masse pesant sedi pal ambient che pe economie. La sô linie programatiche, in gjenerâl, e je chê di une gjestion ecuilibrade des risorsis minerariis, badant ai interès e ae salût de int e pontant a ridusi la sô dipendence economiche di Copenaghen e a miorâ lis cundizions di vite de popolazion. Cumò al pues metile in vore, adun cui indipendentiscj centriscj di Naleraq e ancje cu la poie dai doi rapresentants dai unioniscj liberâi di Atassut. ❚
In Groenlandie i indipendentiscj ecosocialiscj di Inuit Ataqatigiit a vincin lis elezionsMarco Stolfo
Chê dai 6 di Avrîl dal 2021 e sarà ricuardade par sigûr tant une zornade storiche, no dome pe Groenlande, ma ben par ducj chei che ancje inaltrò i tegnin al autoguvier teritoriâl, al disvilup sostignibil e al rispiet pe tiere e pe int. In chê dì, inte grande “isule verde” che si cjate a Nord dal Canadà, ma che e je sot dal Ream di Danimarcje, a son stadis lis elezion “regjonâls”, segnadis de vitorie dai indipendentiscj, ecologjiscj e di çampe di Inuit Ataqatigiit (IA, Comunitât Inuit), che cumò si cjatin ae vuide dal guvier groenlandês cul lôr segretari, Mùte Egede.


text:
E rive la Fieste dai 3 di Avrîl dal 2016 in tun Friûl che nol è chel dal 1077 e nancje chel che, par mil agns, al à passat ogni sorte di provis, invasions e parons diferents, fin al taramot di 40 agns fa, cence mai pierdi la sô identitât.
_E rive, ai 3 di Avrîl, tant che fieste ricognossude, biadelore, de Regjon, ma e rive in tun timp là che i riferiments culturâi e sociâi a son tant cambiâts e no nus judin plui a frontâ lis sieltis de vite dal dì di vuê cence meti a risi la nestre identitât. Al ven alore indenant un grant pericul di smamîsi e di pierdisi intun mont simpri plui globâl e vualîf. Ma no vin di vê pôre, no sin ancjemò dal gjat! Invezit di fâsi gloti de dimension globâl, o vin di confrontâsi cun ce che nus propon di plui vivarôs il mont, cence mai dismenteâ cui che o sin.
_La Fieste de Patrie nus fâs tirâ fûr la nestre braùre di jessi furlans: o furnìn lis cjasis e i paîs di bandieris cu la acuile e si inmanein une vore di iniziativis. Biel e just ma nol è avonde! Finude la fieste, a son 364 dîs di vore dulà che si à di restâ furlans e chest al è plui dificil.
In ogni ambit dal vivi di ogni dî o fasìn fadie a vivi di furlans.
Cun di plui no nus judin e no nus prudelin i nestris sorestants che, fale cualchidun, no àn te agjende, e nancje tal cûr, il Friûl.
_E alore ce fâ? Prin di dut o vin di infuartî la nestre cussience furlane scomençant cul cognossi il valôr de nestre culture, de nestre storie (mai insegnade a scuele) e de nestre lenghe che o vin il dirit di doprâ. Daspò o vin di stimâ la nestre lenghe e il nestri jessi diferents ancje come une grande oportunitât di disvilup, e i esemplis no mancjin. Par prionte si scuen tirâ su une gnove classe politiche che nus rapresentedi.
_Soredut no vin mai di fâsi sotanâ tal nestri jessi. O vin di fâ valê ce che nus spiete, ancje cence masse creance. S. Pauli al scrîf al so amì Timoteu che pe une robe juste si à di dâsi di fâ opportune et importune, val a dî cun creance cun chei che a scoltin, e ancje in mût sconvenient con chei che no scoltin.
_Cence sudizion, visìnsi simpri di scuedi il just par nô e pai nestri fîs parcè che o sin a credit cul Stât talian: o vin di riclamâ une riparazion storiche dai dams di 150 agns di minorizazion de nestre lenghe e de nestre culture. La Italie, sei chê nazionaliste dal Votcent, sei chê fassiste, e sei ancje chê republicane fin in dî di vuê, e à fat di dut par improibî l’ûs public dal furlan, par ghetizâlu tal ambit de famee o de ostarie, al plui acetântlu tant che element folcloristic o di museu. Si che duncje, no stin a lassâ che chê vore e ledi indenant ma pretindìn di vivi di furlans! Opportune et importune. ❚
✒ Diego Navarria President de Assemblee de Comunitât Linguistiche Furlane


text:
Umbrie
L'Umbrie e je une regjon de Italie centrâl. E confine a Nord e a Nord-Est cun lis Marchis, a Sud cul Lazi e a soreli bonât cu la Toscane. Il cjâf lûc al è Perugje.
TeritoriModifiche
La Umbrie e je la uniche regjon de Italie peninsulâr a no jessi bagnade dal mâr. Il teritori al è prevalentementri montagnôs (53%) e colinâr (41%); dome il 6% al è plan.
La piche plui alte de regjon e je la Cima Redentore, di 2.448 metris. Diviersis a son i lâcs, il plui impuartant dai cuâl al è il Trasimen, il cuart par estension di dute la penisule taliane.
Il Tibar al travierse dute la regjon, par 210 km su 405 di lungjece totâl. Il flum Velino al nas tal reatin, e te so ultime part al scor tal teritori umbri, formant lis discjadudis des Marmoris, di 160 metris di altece.
StorieModifiche
La regjon a scomençà a jessi abitade te epoche protostoriche dai Umbris e dai Etruscs. Tal 672 p.d.C. e ven fissade la lezendarie fondazion di Terni. Tal 295 p.d.C., dopo de bataie di Sentino e fo concuistade dai Romans, che atôr dal 220 p.d.C. a costruirin la vie Flaminie.
Il teritori de regjon, dopo de fin dal Imperi roman, al vedè lis lotis jenfri Ostrogotis e Bizantins e la fondazion, te part orientâl de regjon, dal langobart ducât di Spoleto (indipendent jenfri l'an 571 e la mitât dal XIII secul). Ai Bizantins a restà, in dut câs, il coridôr bizantin, strissie di teritori slargjade dilunc dal cors dal Tibar sot de dominazion dal Esarcât di Ravene. Carli Magn al concuistà la maiôr part dai dominis langobarts par dâju al Pape. Lis citâts a concuistarin une ciertune autonomie e a forin spes in vuere i uns cuintri lis altris, tal plui gjenerâl conflit tra papât e imperi e tra Guelfis e Ghibelins.
Tal XIV secul il Stât Pontifici al assorbì dutis lis signoriis nassudis in Umbrie, fin ae fin dal XVIII secul. Con lis vicendis seguitivis ae Rivoluzion francese a fasè part de Republiche Romane (1789-1799) e dal Imperi napoleonic (1809-1814). Tal 1860, a seguiti dei mots dal Risuriment la regjon a jentrà a fâ part dal Ream di Italie.


text:
L’Istitût tecnic agrari “A. Brignoli” di Gardiscje
al è il cûr di un progjet economic
util par une aree di 35 Comuns
Za intai agns ’60 dal Nûfcent, il gastronom venit Giuseppe Maffioli (1925-1985) si preocupave de brute ande bande la uniformitât che a jerin daûr a cjapâ lis cusinis regjonâls. «Uniche robe rampide, almancul ca di nô (in Venit, ndr) – al scriveve – la frescjece di une salate o di un lidric, che a puedin rivâ fintremai al rûl di rose, inte lôr bielece svariade e crocante». Dal sigûr si riferive ai lidrics trevisans, ma la considerazion mi pâr otime ancje riferide al nestri teritori regjonâl e, in mût particolâr, ae zone di Gurize e ae Riviere furlane dulà che si prodûs la Rosa dell’Isonzo®. Une ortaie tipiche, di une tradizion ultracentenarie che e à tornât a cjapâ fuarce in chescj ultins agns. Di fat, “Colori e sapori di una squisita storia del Friuli Venezia Giulia” al è il sottitul dal libri “La Rosa dell’Isonzo®”, a pene publicât di L’Orto della Cultura (104 pagjinis, 18 euros). Un progjet editoriâl coletîf, coordenât dal gjornalist Adriano Del Fabro, dulà che ogni part e je rimetude a un protagonist dal rilanç di cheste culture.
Marco Fragiacomo, che al è il dirigjent scolastic dal Istitût tecnic agrari “A. Brignoli” di Gardiscje, al conte il parcè de “riscuvierte” di chest “rose di Invier”, lis motivazions che a àn puartât la scuele a deventâ il cûr di un progjet economic util par une aree di ben 35 Comuns (il teritori esclusîf dulà che, daûr dal dissiplinâr, si pues coltivâ la Rosa dell’Isonzo®) che al à za cjapât dentri une trentine di produtôrs che a lavorin sot des regulis di une sole marche regjistrade. Rodolfo De Gasperi, insegnant dal “Brignoli”, al à lavorât su la ricercje des lidrîs de culture dai lidrics inte zone di Gurize, intant che Costantino Cattivello, dal Ersa, al conte il lavôr fat e ancjemò di fâ par miorâ (cu la selezion gjenetiche) lis carateristichis estetichis, lis cualitâts gustativis e salutistichis. Ma, stant che la Rosa dell’Isonzo® e je dome une des ecelencis di chel teritori, de valorizazion dai vins locâi si è ocupât l’enolic Alessandro Dal Zovo. Des mîls e de impuartance de apiculture dal Lusinç al à scrit Adriano Del Fabro, in plui de descrizion des tecnichis di culture de Composite che a partissin de racuelte de semence, fin ae produzion de colorade “Rose” che si racuei e che si consume intai mês di Dicembar, Zenâr e Fevrâr.
Tecnics, duncje, insegnants e gjornaliscj unîts par contâ une biele aventure che e je daûr a inviâsi, cun passion e decision, intal compart un pôc fer de orticulture furlane. Nol sarès nuie, però, cence i vêrs protagoniscj de conte. I oms dai cjamps, i tancj coltivadôrs che a àn crodût inte propueste, si son unîts intun Consorzi di tutele e, a vuê, a àn invistît inte culture dal lidric une ventine di etars par puartâ su lis taulis dai furlans (par cumò…) une ortaie di grande cualitât, uniche e speciâl, di cognossi, capî, valorizâ e… meti tal plat! Nol è propit un câs, alore, che il libri si sieri cu la propueste di 13 ricetis origjinâls elaboradis dal chef stelât, Roberto Franzin, dulà che la Rosa dell’Isonzo® e je la regjine dai ingredients, che ae sô cort si sentin tancj altris protagoniscj agroalimentârs dal comprensori di riferiment.
La prime presentazion publiche dal libri, scrit intun lengaç sempliç, inricjît di tantis fotografiis bielonis (la plui part e je opare di Laura Tessaro) confezionadis intun dissen grafic elegant di Andrea Macelloni, e je stade fate ai 16 di Fevrâr a Gardiscje, elete capitâl de “Rose”. Propit li, par celebrâ la jessude dal libri ma, soredut, la bontât e lis oportunitâts che a podaressin vierzisi intal slargjâsi dal progjet, e je stade fate la prime Mostre/Fieste/Cerce dedicade dal dut ae Rosa dell’Isonzo®. Une scree uficiâl e di bon auguri, si spere, par che cheste tradizion e cjati un gnûf teren fertil e che e dedi struments di economie e lavôr ancje ai zovins che, a cheste, a vedin voie di apassionâsi. ❚
Il “Rosa dell’Isonzo®”, un lidric di scuvierzi............
L’Istitût tecnic agrari “A. Brignoli” di Gardiscje


text:
Bants e avîs
Didatiche e esams in presince, a rivin lis gnovis indicazions dal Retôr
Al è jessût un gnûf comunicât che al fevele dal davuelziment des provis di esam e des sessions di lauree
Il CIRF al finanzie 6 progjets di ricercje pal 2018
Martars ai 27 di Fevrâr dal 2018 il Consei Diretîf dal Centri Interdipartimentâl pal Svilup de lenghe e de culture dal Friûl al à fat buine la…
Bant pe presentazion di progjets di ricercje, finanziament L. R. 2/2011
Al è jessût un bant pe presentazion di progjets di ricercje di finanziâ midiant dai fonts de L. R. 17.02.2011, n. 2 “Finanziaments al sisteme…


text:
Paluce
Paluce al è un comun inte Cjargne, che al dì di vuê al fâs part de provincie di Udin e al à 2.596 abitants. A son nassûts a Paluce i doi fradis Giorgio e Manuela di Centa, cjampions di schi e braure dal Friûl.
Gjeografie[cambie | modifiche il codiç]
Paluce e jè logade a 602 m tal Cjanâl di San Pieri, suntun rialç là ch'a si incuintrin lis aghis dai rius Bût e Pontaibe. In plui che il cjaulûc a fasin part dal comun lis frazions di Riu, Testeons, Cleulis, Naunine, Denglâr e Tamau (o Tischlbong te lenghe locâl), chiste ultime une isole di lenghe todescje.
Storie[cambie | modifiche il codiç]
Samee che il non dal paîs al vegni dal toponim preroman pale, ch'al stave a segnâ i prâts su lis rivis ertis dulà che si see, ma no si puarte a passons lis bestiis; di fat tal teritori dal comun si cjatin par l'apont lis monts clamadis Pal Pizzul e Pal Grant.


text:
Balon
Il Balon al è un sport dulà che dôs scuadris di undis zuiadôrs a àn di rivà a butà la bale te puarte de scuadre aversarie. Dome il puartîr al pues doprà lis mans e i braçs, chei altris a doprin i pîts e il cjâf. Une partide di balon e dure 90 minuts e e jè componude di doi timps di 45 minuts ciascun, e e vinç la scuadre che ae fin dai 90 minuts e à fât plui gols. Lis partidis a son regoladis di un arbitri.
Al è il sport plui praticât tal mont.
I campionâts di balon plui cognossûts e innomenâts a son chel talian, chel spagnûl e chel inglês; in chescj 3 campionâts a zuin lis scuadris plui impuartants dal pianete.
Il balon in Friûl[cambie | modifiche il codiç]
La scuadre plui impuartant dal Friûl e jè l'Udinês (clamade ancje Udin), che e zuie tal Campionât Talian di Serie A. Il Pordenone Calcio e le Triestine e zuin inte Serie C dal Campionât Talian. Altris scuadris de regjon a zuin in campionâts no professionistics.


text:
Discussion utent:Barbarigo
grandeze des figurisModifiche
O ai vjodût che tu stâs zontant des figuris. Se tu âs di falis plui piçulis prove a viodi cemût che o ai metût chê di Enzo Bearzot. A proposit i disens e son toi? Mandi e bon lavôr --Tocaibon 17 di Nov 2006 a lis 22:08 (UTC)
Mandi Tocaibon I diseins 'a son mei. O' viodarai di fâju pûi pizui,par dî le veretât,'o ai scugnût faju pûi pizui cul computer. Grazie pâr vêmi judât'o speri che i mei contribûs ti plâsin. O'ai le pasion pâl disen,e ancje parce' no si cjatin fotos dai personaç in cuestion,o' ai scugnût disegnaju. Prove a vjodi si tu rivis a gambia' le scrite sot de ilustrazion dal fresc dal Tiepolo. Si Tu rivis,bôn,se no lasse sta'. Mandi e grazie di dût.
Grafie arbui di pomeModifiche
Tu âs scrit:
Mandi I articui diarbui di pome,'e son scrîz in une maniêre un pôc difrente. Se 'o rivaîs a gambiâle,gambiaîle....Jo,o'soi masse abituât a scrîvi in cheste maniere. Mi displâs,ma se o' rivaîs a gambîale,al e' miôr. Grazie e Mandi
- Tu scrîf che no son fastidis! :-)
- Su la Vichipedie si è decidût di doprâ la grafie standard, e planc plancut si cirarà di comedâ dutis lis pagjinis. Se un nol sa doprâle nol impuarte baste che al scrivedi, tant dopo a comedale no si sta tant.
- Une biele robe che tu podaressis fa e je che di scrivi parsore, inte prime rie:
- {{no standard}}
- In chest mût al sarâ plui facil cjatâ la pagjine par fa lis modifichis che a coventin.
- Une altre robe, se tu âs bisugne di fa domandis o tu âs voie di fa cualchi coment, tu puedis faju inte ostarie, in dutis lis pagjinis tu cjatis il leam in alt a çampe.
- mandi
Etât di MieçModifiche
Mandi a ducj e sore dût BON AN !
O'ai scrit chest articul parsore le Etât di Mieç... Il problema al e' simpri chel....no soi masse sigr di vêlu scrît ben. Il fat che cun cheste grafie normalizade jo no mi cjati ! Par plase',gambiailu cence taja' masse,e se 'o rivaîs zontaît cualchi biele foto di cjscjiei o ce che 'o cjatais O speri che cheste iniziative di viargi une sezion storiche 'e sedi di gradiment. O'ai ancje cualchi atri progjet. O' crôt che ce che o' vês scrit dal zûf,al e' unevore pôc. Se 'o cjati cualchi atre notizie,mi plasarês zontale. Bon,par cumo' al e' dût.
MANDI E BON PROSEGUIMENT A DUCJ I COLABORATÔRS
BARBARIGO
- Bon proseguiment ancje a ti. Lis pagjinis che tu âs fat a van dutis benon e i argoments a son ducj juscj pe Vichipedie. La grafie si comede, no sta preocupati, e dut câs tu dopris un biel furlan! Mandi --Tocaibon 2 di Zen 2007 a lis 21:25 (UTC)
lîs FigurîsModifiche
Mi plasarês save' cemût si fasial a drezza' i diseins in cemût che'o vês fat cun chel di E.Vendrame. 'O pensi ch al e' unevore miôr. Se 'o rivaîs a spiegami,0' sarès unevore content. Mandi Barbarigo
- Prove a viodi la gnove pagjine che o ai fat domandis e rispuestis. --Tocaibon 2 di Zen 2007 a lis 21:22 (UTC)
de André e de Andre'Modifiche
Cuant che a son plui manieris di scrivi une vôs nol covente tornâ a scrivi dut plui voltis ma si dopre il reindreçament, che al è l'ultin boton de sbarute dai imprescj chel cu la scrite #R se no tu scrivis tu cussì:
- #REDIRECT [[Fabrizio De André]]
Che al è chel che o ai scrit jo te vôs Fabrizio De Andre' di mût che a saltedi in automatic a la vôs Fabrizio De André.
O vevi za provât in cualchi maniere di cjata' il reindreçament,ma no lu vevei cjatât.... No vevei tat câs di come al jere scrît F.De Andre'..... Grazie pal consei,e di vemi judât Mandi.
FatModifiche
Si o ai fat, no soi stât masse. Plui chei altre al sares bon se tu rivis a meti la puntegjature ordenade... par esempli un spazi dopo de virgule e nissun prime des parentesis Mandi--Klenje 28 di Zen 2007 a lis 19:22 (UTC)
Figuris de Vichipedie talianeModifiche
Mandi, o ai viodût che tu stâs metint figuris cjapadis de vichipedie taliane e tu fasis ben. Dome une robe però, se inte figure tu cjatis come culì la scrite "Questo file proviene da Wikimedia Commons..." chest al vûl dî che a son figuris cjariadis sù in Commons che al è un depuesit di files comuns par dutis lis Vichipediis, e chê figure tu la puedis doprâ culì cence fâ nuie altri. Par cui cumò ti scancelarai la figure di San Domeni e ti meti il leam a chê cussì [[Figure:San Domenico22.jpg]]. Mandie bon lavôr--Klenje 3 di Jug 2007 a lis 21:55 (UTC)
La Ultime CeneModifiche
Mandi a ducj e grazie par vê comedât lis gnovis vôs. Cuant che j ai tacât le vôs Ultime Cene,no mi soi visât che andere une âtre. Scusaît.Si rivaîs a comedale,al sarês une vore biel. O domandi scuse soredut a chel ch'al a scrite. Par le vôs Michêlagnul,o voi plan plancut,ma o speri di finîle a dore. Ûs ringrazi di dut. Mandi e bon lavôr --Barbarigo 4 di Jug 2007 a lis 13:41 (UTC)
Thankyou very muchModifiche
- THANKYOU SO MUCH Barbarigo for your Outstanding Translation effort!
- I am very very Grateful.
- May God Bless You!
- If you want any of your favourite articles to be translated into the Chinese language, then I would certainly be glad help you.
- Yours Sincerely, From --Jose77 1 di Jug 2008 a lis 10:03 (UTC)
Barnstar AwardModifiche
Global accountModifiche
Hi Barbarigo! As a Steward I'm involved in the upcoming unification of all accounts organized by the Wikimedia Foundation (see m:Single User Login finalisation announcement). By looking at your account, I realized that you don't have a global account yet. In order to secure your name, I recommend you to create such account on your own by submitting your password on Special:MergeAccount and unifying your local accounts. If you have any problems with doing that or further questions, please don't hesitate to contact me on my talk page. Cheers, DerHexer (discussioni) 14 di Zen 2015 a lis 23:55 (UTC)


text:
“Al somee propite che i vons de bande de mari di Casanova a sedin stâts furlans. Di fat, tal cjapitul 1 de Histoire de ma vie, Giacomo al scrîf che in face ae cjase di so pari, atôr comic che al recitave tal teatri Sant Samuêl di Vignesie, al jere a stâ un cjaliâr che si clamave Gerolamo Farussi cu la sô femine Marzia e cuntune bielissime fie di sedis agns, Zanetta”.
◆ Visintin, in cheste vore che e à vût vinçût il premi San Simon intal 2003, al è une sorte di Sherlock Holmes che al scrutine rie par rie lis memoriis dal venezian e ogni volte che al cjate un pussibil riferiment al Friûl lu confronte cun altris documents come che i compet a ogni storic che al sa fâ ben il so mistîr tant di jessi in stât di corezi altris storics (p.55). E di jenfrisegns pe sô tesi a ’nt cjate tancj, tacant dal cognon Farussi che al diven di farut, piçul fari, tiermin furlanon (par venezian al sarès stât ‘Favero’). Ancjemò plui ‘furlan’ al è il ritrat de none, Marzia, femine fuarte che e adore il so nevodut e che, cuant che e mûr no i lasse nuie par vie che i veve dât dut ce che e veve biel che e jere inmò vive. Furlans a Vignesie a ’nd jerin tancj: fachins, faris, cjaliârs, marangons, camarîrs, splanadôrs, lustradôrs. O ‘feralants’, vâl a dî chei che a compagnavin di gnot pes stradelutis de citât cui che al podeve permetisi di paiâ. Lis feminis a podevin jessi baiis, lavanderis o ben a servizi sicu Luzie di Pasian, une biele zovine, la uniche salacor che il sedutôr Giacomo no si profite di jê e che, secontri lui, propit par chest motîf e varà une vite tant disfortunade. Al jere ancje cualchi nobil, ma cuasi simpri malsestât. Furlans a son doi compagns di presonie di Casanova ai Piombi di Vignesie: l’usurari Sgualdo Nobili e il cont Asquini, un autonomist ante litteram e om coragjôs, ancje se une vore tirât sui bêçs. In plui di personis o cjatìn ancje altris riferiments furlans: il Refosc (ma no il Picolit, e chest al è strani), la polente, il bal ‘la furlane’. E ancje localitâts dal Friûl tant che Gurize, Montreâl, Spesse di Caprive, Cormons. A restin, dut câs, ancjemò une vore di cjantons scûrs inte vicende sedi di Casanova stes (la setemane misteriose a Udin), sedi dal manuscrit origjinâl des sôs memoriis. Al coventarès un altri Sherlock Holmes, ma dulà cjatâlu cumò che Pierluigi nol è plui? ❚
LIBRIS SIMPRI BOGNS. Pierluigi Visintin, Friûl e furlans te histoire de ma vie di Giacomo Casanova, Pasian di Prât, 2004Laurin Zuan Nardin
“Al somee propite che i vons de bande de mari di Casanova a sedin stâts furlans. Di fat, tal cjapitul 1 de Histoire de ma vie, Giacomo al scrîf che in face ae cjase di so pari, atôr comic che al recitave tal teatri Sant Samuêl di Vignesie, al jere a stâ un cjaliâr che si clamave Gerolamo Farussi cu la sô femine Marzia e cuntune bielissime fie di sedis agns, Zanetta”.


text: “E je stade une anade no propite des miôr: la crisi che e continue a fâ il so cors, l’Orient di Mieç che al è dut une scjarnete, la Union Europeane che no rive a jessi unide e tantis altris robis a stan fasint sierâ l’an cuntun aiar di avilizion e pôre. Pôre che no je mai stade une buine guide! Di chê altre bande il Fogolâr Civic al à otignût dai sucès storics! I doi che plui mi stan sul cûr a son la icone dal Beât (Beltram) picjade tal Palaç dal Comun di Udin e la prime riunion, dopo secui, dal Renc! Magari a un che al cjale cun voi forescj a puedin someâ robis di pôc, di nuie, ma Diu nome al sa trop lavôr, pazience e sacrificis che a son stâts”. Al à doprât lis peraulis di un mes di auguris apassionât in lenghe furlane rivât de Anglie e scrit di Francesco Nicolettis, zovin confradi cetant valent, il prof. Alberto Travain, dean dal Moviment Civic Culturâl Alpin-Adriatic dal Fogolâr Civic e ancje dal Circul Universitari Furlan de Academie dal Friûl, te sô resonade conclusionâl su la ativitât dal 2015, al prindis sociâl chel prin di Nadâl stât miercus ai 23 di Dicembar dulà che al jere l’ospedâl storic citadin di Sante Marie de Misericordie dai Batûts a Udin, alì dal Bar Savio in Place dai Grans. “Il fin dal Fogolâr Civic al è chel di condurâ te libare testemoneance di volê tornâ a tirâ fûr e inzornâ la dignitât dal Citadin sul teritori: condurâ mutatis mutandis – al à motivât Travain – tignint impiade chê piçule lum che la sô flamute e puedi ben sei rigjitât di passâle a chei ‘iluminâts’ des gjenerazions a vignî. A son zire e volte 30 agns che, mastins e simpri cun gnovitâts, o condurìn salts, impegnâts, dignitôs. Preseâts amîs, colaborants, seguaçs, us stimi e us ringrazii ducj cuancj. L’Alt che nus tegni la man sul cjâf e nus tegni sù ancje juste doman, no pai nestris merits ma par increment dai princips che ur crodìn!”. Il cuarp sociâl al à cuintricambiât la ricognossince, la stime e i auguris al so dean midiant di un salût pandût par ducj dal tenôr Gianfranco Savorgnan, conseîr-banderâr dal Tierç Cuintîr movimentâl dal Friûl di Mieç che su chel si à zontât la colaborante siore Italina Della Schiava cuntun biel presint in poesie.


text:
#20 – Balute blu
Son passâts aromai trê agns. 1095 dîs. O sin rivâts chi il prin dal an dal 2053. Nûf mês di viaç come che al veve dit il paron merecan. E cun chê prevision perfete, “anno nuovo vita nuova” a disevin ducj i telegjornâi, nus pareve che dut di li indevant al ves vût di lâ vie cence fastidis.
Pionîrs, nus clamavin. Sglonfant di retoriche il fat che aromai la uniche sperance di continuâ a vivi suntun planet e jere chê di lâ a stâ intun altri. Parcè che a jerin lâts a finîle dibant i discors, lis cunvignis, i libris di milante sienziâts. O il scjas di chê fantate bionde, no mi visi plui il non, che e veve inmaneât cetantis zornadis di proteste e che ae fin e veve cirût di copâsi stant che la plui part de int e dai politics le cojonave disint che e jere une ritardade che e pandeve dome malumôrs tal cjâf dai zovins.
Ben! A vevin reson lôr. Su dut. Sui cambiaments climatics, sul fat che tal 2028 si sarès rivâts al pont di no podê plui tornâ indaûr. E cussi o sin cressûts dilunc agns e agns di arsuris e aluvions, cun la int che si fermave a chel inutil ritornel stonât: “ah. le aghe: o ‘nd è masse o no ‘nd è avonde”.
E alore i sorestants dai grancj paîs industrializâts e àn tirât dongje un slavin di bêçs par prontâ lis missions de maraveôse concuiste de gnove frontiere. Un gnûf mont che al scugnarà jessi par fuarce miôr di chel vieli. Pecjât dut câs che si sin puartâts daûr il nestri cjâf çondar e la nestre nature umane falade. E a mi mi pâr che in fonts nol sedi cambiât ce tant. Juste un secul indaûr, tal 1956, il pari di gno nono al jere in Belgjo a sgjavâ tes minieris di cjarbon. E jo cumò o soi ca sù par fâ busis simpri plui fondis e sgarfâ sotvie cun chê di cirî altris faldis di aghe. Stes mistîr vie, dome une tecnologjie plui siore.
Chê stesse tecnologjie che achì, das stanzis asetichis di chescj bussulots che o clamin cjasis, nus fâs viodi cuant che o volin, cun estreme precison chê balute blu di dulà che o sin vignûts.
Blu. Come la aghe che o vevin e che no vin plui.
di ***
#1***


text:
Mitologjie
La mitologjie e je la dissipline che si ocupe de racuelte, dal studi e de interpretazion dai mîts – storiis che une particolâr culture e crôt che a sedin veris e che doprin events o personaçs sorenaturâi par esplicâ la nature dal univiers e de umanitât. Cul tiermin mitologjie si pues ancje intindi il cuarp di mîts di une particolâr culture o religjon (come inte mitologjie greghe, egjizie o vichinghe).
Intal fevelâ comun, un mît e je ancje une robe che tancj i crodin, ma che no je vere. Inte mitologjie però, no si dopre cheste definizion.
DefinizionModifiche
I mîts a son in gjenar contis tramandadis tradizionalmentri e che vuelin esplicâ robis come i inizis dal mont, grancj fenomens naturâi, convenzions naturâls che no si rivin a esplicâ facilmentri; no simpri e je daûr il fin di sclarî alc. Par definizion, i mîts a son sacris e dispès a si davuelzin in graciis di intervents di fuarcis sorenaturâls o dius. Al pues jessi ancje une coincidence cui argoments des liendis, plui fuarte cuant che i argoments a son mancul leâts ae realtât.


text:
La ispirazion, clare, le veve robade a Wilde.
E il non i jere rivât dal intîf che ogni tant al salte fûr des falopis. Ospits… Spirts… Furlane e gjeniâl!
E i prins timps e funzionave a sbreghebalon!
Trops di clients ferbints e seneôs di durmî intun hotel gravit di fantasimis, spierdût inte campagne dal Friûl di Mieç, paiant cifris in tierce di zeros. E biel che dulintor nol jere nuie di fâ; a mancul di no contâ tant che turisim la puce di buiacis e i mussons grues come une ongule. Ma la atrative e jere durmî li, passâ la gnot in chês cjamaris.
Vôs, rumôrs, presincis… Mi mighe la solite menade vedo non ti vedo! A jerin spirts cun non, cognon e date di muart. Cui intune des vueris, cui di incident, cui di un colp o di cancar. A jerin ducj li, presonîrs no si sa parcè, e ducj a sossedavin e starnudavin, a rutavin e pedeavin, a vevin il lôr caratar e il lôr fastidis. Ma a restavin spirts… sigure. No podevin molâti un pugn o spostâ un imprest. No sin mighe intun film. Ma un «DÎS PO!» ben poiât adalt des scjalis al veve cuasi mandât al Creatôr un avocat di New York e i laments H24, che no lassavin durmî nissun, a vevin bielzà fat plovi denunziis e rimbors.
«A varessis di vê plui creance! Disgraciât!» ur vose Dree, daspò di vê inclaudât un Chiuso per ferie, cence savê se mai chel ambient al tornarà a vierzi.
Sierâ il mês di Avost… di no crodi, al pense. E pûr, nol sa ce altri fâ.
Ciso i mostre trop fracassade che al à la muse par vie di une granade, Lise i conte de chemio, Mariute i fâs viodi cemût che e je colade dal sest plan… E si lamentin, a berghelin. O pûr a àn voie di pandi la lôr idee su dut. Vigji le à cui zingars, Virgjinie cu la vacine, Sandri cui neris, Pieri cui politics, Lise cuintri i Poteri Forti… In pratiche une sgnape di Social Media. Ae fin al è Gjino, copât di un om zelôs cuntun colp di sclope tai budiei, chel che al romp di mancul: al blesteme e vonde, ancje se di continuo.
«Parcè no rivaiso a capî che Ospirts al è dute la mê vite? Parcè?!»
La vôs si spache in lagrimis e al è come un Vaiont. Dree al salte par aiar. Si sbroche. La rate dal mutui, i usurârs, la femine che lu à molât, i dipendents no paiâts, la vite di mierde che al fâs… Ur conte dut. Ae fin si cjate vueit, e dome li si inacuarç dal cidinôr.
Si nete vie lis ultimis lagrimis e si volte.
A son ducj li, incantesemâts, a jemplâ i scjalins. I àn dât scolte. Lu capìs dai voi plens di comprension, de empatie che i rive a revocs. Sgrisui di glace che lu travanin fin tai vues, rigjenerantlu. «Graciis», al sunsure. E al sta pardabon miôr. Anzit, al sta ben! Al è di gnûf ferbint e plen di ideis.
Intal Avost dal an dopo, Ospirts, la sô gnove cliniche psichiatriche par curâ formis di stress fuart e voie di copâsi, no varà une sole stanzie vueide. Al à aumentât i presits, e no cate il cjaldonon, al sparagne adiriture su l’aiar condizionât.
di Rafaêl Serafin
#1***


text:
Dialets todescs dal Friûl
Tal Friûl a si cjatin dai puescj dulà che si fevelin dai dialets todescs. O vin sei une schirie di isulis lenghistichis in mieç di un teritori dulà che si fevele nome furlan, sei des zonis che no jerin furlanis fin a la prime vuere mondiâl.
Isulis lenghistichis in Cjargne.[cambie | modifiche il codiç]
Si trate di puescj che a son stâts abitâts da int che e fevelave todesc in tal alt de etât di mieç. La popolazion e à par solit braure dal so dialet gjermanic ma a fevele ancje il furlan e a si considere cjargnele. Chestis isulis a son:
- Sapade, che e iere in provincie di Belun ma di qualchi an e je passade in te provincie di Udine, e di simpri e je sot la arcidiocesi di Udin.
- Sauris, che e jê la plui isolade des comunitâts todescjis e che e à mantignût une lenghe gjermaniche une vore arcaiche: il sauran.
- Tamau in comun di Paluce dulà che si fevele il timavês, un dialet de famee carinziane. Tal asîl e te scuele primarie si fasin des oris sei par timavês sei par furlan.
La Val Cjanâl[cambie | modifiche il codiç]
Articul principâl Valcjanâl
La Val Cjanâl e jere clamade la Carinzie Cisalpine. Tal censiment dal 1910 i trê cuarts de int si diseve carinziane, scuasit un cuart slovene e nome ce che al restave a si diseve talian. Te zone il plurilenghisim todesc sloven e in part furlan, al jere avonde comun.
Dopo la anession a la Italie de prime vuere mondiâl e de politiche nazionaliste taliane la composizion etniche a je stade dal dut scombussulade tant che tal 1970 si disevin di lenghe todescje o slovene fra il 10 e il 15 par cent de popolazion.


text:
per il momento aggiungo il test di carnevâl del 2007, poi nei prossimi giorni conto di uploadare anche le foto della festa, che è riuscita benissimo (pensate che a cena c’erano 70 persone!). grazie a tutti quelli che hanno partecipato, sia ballando sia dando una mano, comunque divertendosi. grazie veramente.
e ora ecco il test (al solito non vi dirò nemmeno sotto tortura chi ne è l’autore 🙂 ; per una versione stampabile in pdf è il link è questo ):
Test di Carnevâl 2007
Bundì e buin Carnevâl a duç
oms, feminas e frus.
Un an a l’è giĂ
pasât
e come che i vi vevi prometût i soi
tornât.
Cun dut il cûr i vi à uguri un bon
doimilesièt,
ma cul gnûf governo no sin partis cul pit
drèt.
In veretât i stenti a
crodi
che a capo dal governo al seti inchiamò Romano
Prodi.
A lu à n sopranomenât
mortadèla,
ma mi par che al samei plui a una
sanganèla:
al meritares una lungja e una curta cun t’una
curdèla.
Chel lasaròn, pur di vinci las
elesions,
al veva dìt che a nol vares tocjât la leç su las
pensions.
Cun dutas las balas che a l’ha
contât,
di trei peraulas nisuna a è
veretât.
Dal Iraq a l’ha ghiavat i militars di
naja,
par mandaiu in Libano, che bruta
canaja!
I soi aleâs no è che a setin mancul di lui
una banda di bausârs, disonesç e
fanulons,
a son proprit una compagnia di
borsons.
“Siamo più buoni, bravi e
belli”,
al dîs chel somaro di
Rutelli.
A no l’è di mancul l’onorevul
Fassin,
che par dì dos robas al fas dut un
casìn.
D’Alema no si intromèt plui di
tant,
visto che lui di besoul a si ritèn un
ignorant.
Quatri margiocs al timon dal Governo
Talian,
ma cui di lôr a l’eisa il plui grant
salĂ m?
A Pecoraro Scanio, e chest a l’era scontât,
a gli à n dât il Ministero dal
Ambient,
iodeit vualtris se a à n di vei cusì pòuc
sentiment.
Il Ministro a l’ha ideas dutas
particolârs,
qualsiasi rôba che a si fâs, par lui a son dutas centrâls
nucleârs,
e se par câs a ti viôt a pisâ su par un
peç,
a ti spedis dret in via Paluça, ta prisôn di
Tomieç.
Par furlan il sò cognom a si dis
pieurâr,
di fà t no tu lu svoltis nencja a sbatigli il cjaf sun t’un
faiâr.
Par finî di mesedâ la
mignestra,
a chi i scuèn dîlu, a à n reson chei di
diestra.
Bruta come la fan e vecja come una
pavèa,
Rosy Bindi a è ministro da la
famèa.
A mi risulta che a no è mai stada
maridada,
e nencja che cualchidun a la veti mai
sdrondenada.
Alora l’à no metuda lì par mostrâ la
mĂąsa,
o par iodi se a cjata qualchidùn che a gli stròpa la
bûsa?
Chest à n i no vûl menâ la viola a di chei di chê altra
banda,
dato che ultimamènti a l’ha cagât fricias chel che a iu
comanda:
demoralisât par la mancjada
rielesiòn,
Berlusconi a l’ha pensât di fâ in ta la sô crodia un’altra
ristruturasiĂ´n,
ma la samença a gli è golà da dai
cjavei,
quanche a l’ha sintût i plans dal terorìst
di Raviei.
Intant achì in paîs a è un poucja di
agitasion,
par indovinâ cui che al sarà il gnûf Sindic
di Preon.
Dopo vòt à gn di
legislatûra,
Valentina a ha decidût di finî la sô
aventûra,
par comenciâ a soportâ la vita di pensionât di
Andrea,
e continuâ a mantègni Paolo che a no si
laureea.
Forsi no sarà facil, ma di sigûr plui
biel,
che no scombati cun la minorança se lâ o no lâ su par il
Criviel.
Chei a son come i parlamentârs che a si iout in
television,
par lâ cun Nemonç a ti an imbastît su una biela
confusion.
Lôr a disin che par di là la strada a è duta
drèta,
ma cuisà se la int a preferis cjapâ il troi da la
Strèta?
Par il moment la popolasion a no è tant
contenta,
nomo parcè che a no si è capìt incjiamò cui che a si
presenta.
Cui che a dîs un, cui che a dîs un
altri,
cui lu vûl mona, cui lu vûl
scaltri.
Ator a l’è plui casin che in tal asilo cun la
mularia,
ma par il moment a son nomo cjacaras
di ostaria.
A chest punto che a vinci cui che a
vûl,
basta che a no su lu mèti in tal
cûl!
Santa Vergine
Maria,
a Ronè a gli ha dât di volta la casela e a l’ha sierât
l’ostaria.
Alora, compagn, i ti regali una
bandiĂŞra,
però chesta volta no rossa, ma
nĂŞra.
A l’è un pouc che a mi puça di un brut
odĂ´r,
astu migo cambiât
colĂ´r?
Cumò che il compagn Bertinotti al va in visita in
Vatican,
tu pararèsis bon a lâ cun lui a fâ il
capelĂ n.
Carneval ai lascia una
torta
a Elisa, la fia di Bruno
Ghiostra,
cul pĂ t che al duri chel
amĂ´r
che a ha imbastît cun Aristide, il
sunadĂ´r.
Chesta a è pura e santa
veretât:
dut a l’è nasût chesta
istât.
Ogni volta che a lu çialava in tai
voi,
a si stuargeva como una vuarbula sui
genoi.
Encje chest no mi lu soi
inventât,
quant che a nol sunà va a gli diseva: “Suùmmo Aristide, sestu
incjantât?”
Cun la bira in man, emosionada como la
mularìa,
a ha fat su duta una
vosarìa,
però vuei, dongja di lui, i no ti viôt sunâ la
batarìa.
Carnevâl a Carubul a gli lascia un puign di
câli,
cul pat che al si movi a finî di comedâ il
stâli.
Ma cun la femina simpri in ta i
pîs,
i ti gionti encja un pac di
vîs,
par che i tu la scieris in t’un baûl e tu la spedìsis a
Trevîs.
Infatti ogni volta che a va su par
Priûs,
da contenteça, al puest dal vin, al bêf un par di
ûs.
Alòra se i tu vûs lâ indevant cui lavôrs,
par finî il stâli i ti regali encja un
cjaciulin,
cusì no tu stàs a contâ las machinas che a pasin difûr di
Pitin.
Encje Nevio di
FloreĂ n
a l’ha ristruturât la vecja poça dal
ledĂ n,
ma di sigûr al varà tirât un bon
contribût,
senò al masim, in ta la poça, al giontava un pouc di
brût.
E cumò par sparagnâ a nol và plui a balâ al Lago di
Dalès,
par no spindi encja i bĂŞs dal
interès.
Carneval, a Gianmarco, chest an a gli lascia un toc di
cjarvon,
par che a lu meti in tal sac lui, e no i frus di
Preon.
Par dut il mont Nadâl al comencia il 24 a
miegiagnot,
eisa un cas unic o rar che a Preon al tachi il 24 a las
vot?
Alora ti doi un consei: torna a fa il
polisiòt,
e lascia qualchidun altri a fâ il
bigòt.
La santissima Maria
Incoronada,
a ha pensât ben che Michele nol stava ben cun la man
ruvinada:
cun so nono Pitin a l’ha provat a fa il
boscadĂ´r,
ma par duta Melaria a lu sintìvin vosâ “ce dolòr!, ce
dolòr!”.
A si sa che dopo finit scuèla no l’ha pleât tròp la
schèna,
cusì cun la manaria a l’ha tajât il deit al puest da
legna.
A si pò capî: a l’ha il diploma di
rasonir:
forsi che al parares plui bon a fa il
bancjir.
Michele: lasa stâ la
manaria,
cusì a torna la pâs in
Melaria!
Vighiut il muini a l’è lât in
pension,
forsi cun chê di diventâ il gnûf sindic di
Preon.
Di plaseis a la int an d’ha fas un’
infinitât,
di sigur cun te il centralin dal ospedal a no l’ha
pausât,
tant che parfin Uno, di sintiti par telefono, al si è
stufât.
A no ti resta che di girâ pas ostarìas di
Preon,
e di gholdi pulit la to meritada
pension.
E cumò che encjia il vin a lu dà n a la
spina,
ce à ia di fâ di te che biada
Luighina?
Carneval, ai pescjadors di Preon, in amicizia a gli lascia una
bujaça,
cul pat che a gli vegni tirada in plena musa a la gnova guardiana da la
Siaça.
I stoi tabajant di Sabina, la fìa di Ivo e di Catia,
che di sigûr a sarà una gnova “Guardapesca
Volontaria”:
forsi parcè che a è una studentèsa
universitaria?
Chel che a ti ha conseat a l’è di sigûr un grant
salĂ m,
o ti coventino pons par pasa un
esĂ m?
Di una banda a l’è miôr
cusì,
che no cùn to mâri in negozi a alciâ i prèsis ogni
dì.
Chest a l’è un ben no nomo par
iei,
visto che par regalâti il chiavà l a ha di emplâ il
gei!
Carnevâl a Levi a gli lascia
un urinâl,
cul pat che un’altri an al copi encja
il cinghiâl,
sperant che a gli torni una zornada cusì
fortunada
come quant che a l’ha copât il cerf fasint una
cagada.
La chiaça, chest à n, a ti ha dât tanta
sodisfasion,
ma to fì a l’è incjamò un dai vedrà ns
di Preon.
I ti doi un consei: mòligli un biel
berli,
par che a si dei una mòta,
chel mierli!
Cun la scûsa di lâ cun Savòn in Australia par
un matrimòni,
par câs, Evelina, à tu smicjat qualchi biel
Marcantòni?
Par cirî un pòuc di cjalt a no coventava girâ tant
atòr,
cuant che a bastava la a lì di Genio, che al era dùt un
fòr.
Come ogni à n a l’ha fà t a cjasa sô la cena dal
finiment,
e nomo a entrâ ta cort i tu riscjavis
un sveniment .
Ta ches dôs stanzas a l’era tant
cjaldon,
che di fûr al scotà va encja
il porton.
A quatri giovins di Preon, Carneval a gli lascia un pòdim
di sîr,
cul pĂ t che a si ingrasin lĂ´r e no Aldo di Quinias,
il carosìr.
Cun di plui i gli lasci encja
un cèri,
par la fortuna di no esi lâs
tal simiteri.
Matia in veretât no l’ha colpa: apèna disora
da la prison,
a gli è vegnut intòr
un cjastron.
Cuissà però: a l’era apèna lât da
la murĂ´sa,
e forsit a no l’è bastat regalai
una rosa,
forsi che ièi che sera a no gli l’ha
molada,
e par chel la machina su par la strada a l’ha
lasciada.
Simone il Roman a l’ha provât a fâ
il lasaròn,
puartant una mula su par la strada di
Chiampon,
ma invèsa da la giovina, a l’ha frontât
il muraion.
Una rôba a è sigùra: no lu veva plui
dûr,
quant che devant di se a l’ha iodût
il mûr!
Invesa Giovanni, il fì di
Eleno,
a l’ha fà t la curva dal frantoio come un
treno.
La machina a gli è partida di
cûl,
e intant Debra a è vegnùda blancja come
un linsûl.
Giovanni: la curta di una volta a è di chê altra banda
da strada,
par lì che i tu ses lât tu a è
una scjalinada!
Scarputa, par evita un cjavrul su par la strada
di FĂ´r,
a l’è lat intòr dal paracjar, chel
catĂ´r.
Nencja un meis dopo la machina, apèna
comedada,
a è restada interia pouc plui di una
zornada.
Cuant che a si è maridât Stefano, il nevôt di
Movada,
il pari dal nuvìc la machina in plen a l’ha
centrada.
Forsi che al ha fĂ t mal
i cons
par sparagna i bes dai
tons:
no l’ha comprat nencja
il carburo,
e al ha doprât la machina come un
siluro.
Il nuvìc a l’ha dìt che se il dà m al veva di pajâlu
lui,
al plantava Stefania sul altâr e no la maridava
plui.
Scarputa: par che las prosimĂ s gnocias a setin
un divertimènt,
cir di fodrâ la machina
cul ciment.
Carnevâl al Bruce a gli lascia una
biciclèta,
par che al impari a lâ in ta la strada, e no in ta la
cunèta.
Invesa di inventâti una
mulatiĂŞra,
a l’era miôr che i tu fòsis lât a Gardaland cun la
coriĂŞra:
tu às volût lâ a tor besôl e fâ dut un
quarantavòt,
e a lì da la Filuvigna a l’è rivât l’elicòtero dal
centedisavòt!
Carnevâl a Sandro a gli lascia una pignata a
presiòn,
cul pat che al spindi di plui i bĂŞs da la
pension.
Il vinars di sera al partìs cun la pansa
sĂąta,
parcè che a Colgia, a miegiagnòt, a ofrisìn la
pastasĂąta.
Cun la scûsa di fâ la briscùla, al mangja trei plàs ben che a
vĂ di,
cun la sperĂ nsa che al resti puest par un toc di
formĂ di.
Carnevâl a Rino a gli lascia un
cavrèt,
cul pat che al lasci cresci besòla la ierba dal
Selèt:
a l’è laiù che a la colta, la vêgla e a gli
tabaia,
a mancja pôc che par tegnîla di cont al tiri su una
muraia.
Sô mâri a gli ha già vût dìt: lascia stâ i
Becs,
e ciriti una femina di sèst prima di finî su par i
stecs.
Dopo che atĂ´r a Ă n fat tanta
confusion,
Armando e Armanda a son incjamò
a Preon.
L’ambient incjamò nisùn lu ha
comprât,
cusì lôr, l’afìt, lu an
rinovât.
Armanda a vores già molât
dĂąt,
par la in Cjadôri a visiâ
il nevodĂąt,
però se a vûl che Damiano cun l’elicòtero al si fà si
onĂ´r,
a scuen tegni incjamò di cont
il lavĂ´r.
Armando invece al preferirès continuâ a vendi sigarès e
vin,
che a Nemonç, cun nomo quatri ghialinas, a nol pò fâ
il contadin.
Altras novitâs in chest moment no mi vegnin in tal cjaf:
il test i lu à i imbastît in quatri e quatri
vĂ´t,
e lu hai consegnât drèt come un
scivilòt.
I speri nomo di no vei dìt nuia di
mâl,
al èra nomo un test di
Carnevâl!


text:
E il rucjin?
Al veve pensât a dut, a dut. Ma propi a dut.
Furche al rucjin. Il rucjin di arint intal pic de orele çampe.
Il dopli (calibro 6 mm 9 mm 45” 9*21 camerato) pront cu la cartucje drenti, il bilietut sul iet de mame….’mame, mi displâs…mandi’.
Al veve gjavât vie l’orloi, i ocjai, l’anel, l’anel di aur che al jer stât dal nono e che sô mari e jere stade tant contente di regalâi a lui e lui braurôs di vêlu. Poiâts sul taulìn de cjamare. Dongje dal telefonin distudât.
La cjadree pronte voltade de bande iuste. La tute viere intôr, chê nere, dute smamide, sore di une cjamesate, une di chês che al doprave cuant che al taiave lens.
Cence scarpis e cence cjalçuts, frêt. Al veve frêt, lì di fûr, sote dal puartin, vistût cussì pôc e discolç. Ma no i plaseve la idee di scarpis plenis di sanc, cuant che lu varessin cjatât.
E al jere dome par cualchi minût. Ancjemò cualchi minût. La polmonite o ben ancje dome il rafredôr no fasaran in timp a…
Dut pront.
Ma il rucjin?
Nol veve pensât al rucjin.
Vevial di gjavâlu vie ancje chel?
-O ai dut il timp par decidi ce fâ cul rucjin, no ai di preocupâmi-
La mame no sarès tornade prime des sîs e miege. O siet. E cumò a jerin… Ce ore saraie cumò? L’orloi al jere in cjamare.
-Mior gjavâ ancje il rucjin- al pense. E al tache a armegjâ. Ma il rucjin nol à chê di vignî vie. Agns che al è lì e che no lu à plui tocjât. I volares meti un pôc di savon. Il savon al è intal bagn. Il bagn al è la puarte daspò de sô cjamare. Inte cjamare l’orloi. Sul taulìn. A son cuatri passadis. Dut il timp che o vuei. Ma no crodevi che a fossin benzà cuatri. Il rucjin lu lassi, ce mi interessie? Mi sbregaran la orele par gjavâlu vie. Ma parcè no mi le sbreghio jo? Sparagnâi la fature a la mame…Ma no! No ai voie di vê mâl prime di chel mâl grant. No.
Ce ore ise?
O ai frêt. I pîds glaçâts, magari o mi met i cjalçuts, no lis scarpis, ma i cjalçuts…cussì o pues pensâ mior, cul frêt no si pense ben.
Ce ore ise?
Al torne in cjamare. A meti i cjalçuts. A viodi la ore.
O scuen decidi! Se il timp al côr cussì svelt! A son cinc, ca di un moment!
Che al resti lì!
Al torne a sentâsi su la cjadree, al pronte la sclope, si le poie sul cuel. Dut pront.
Il voli i cole su la lastre dal barcon che al dà sul paurtin.
Ma no va ben cussì! Cussì mi bute cuintri de cjase! O vevi chê di sporcjâ mancul che o podevi, di no sporcjâ in cjase o la cjase.
Cussì no va!
O ai di spostâ la cjadree. Veh, cussì, di cheste bande. Cumò e va ben. E dovares lâ ben! Cussì.
E il rucjin?
-Ma parcè no i astu rispuindût a Stiefin? Dut il daspò misdì che al ti clame. Dibant! Al à scugnût clamâmi me. Al mi à dit che al ti spiete doman a sîs lì dal onâr, chel di simpri, che o vês di lâ a rimpinâsi-
Za tornade la mame? Nol è pussibil.
-Eh?
Epûr e je culì!
-Doman. A rimpinâsi. Cun Stiefin. Ma parcè stastu intal frêt? Ma sestu mat? E cence scarpis? Tu si cjapìs une palmunite, tu, frut, crôs di Diu! Ven drenti, no!!!!
-Dulà – al murmuie il zovin biel che al pense ‘il rucjin….ce robe il rucjin?’.
-Ah, no sai dulà. Mal varà ancje dit, ma no ai fat câs. In montagne.
-In montagne? – (il rucjin…ce aio di…o vares di… il rucjin…)
-Sigûr. In montagne. No podês mighe rimpinâsi in planure!
-Si sa di no (il rucjin…)
-Viodêso po!
La mame e tache a ridi.
E plui tart ancje al rît ancje lui.


text:
Lis ultimis peliculis ziradis: “Diverso da chi?” di Umberto Carteni e “Come Dio comanda” di Giuseppe Salvatores. Ma il bot al è rivât tal 2006, cuant che “La ragazza dal lago”, di Andrea Molaioli, ambientât fra Fusinis, Mueç, Preon, Soclêf e Udin, al à gafât dîs “David di Donatello”. Une volte il cine al jere soredut Rome, par vie di Cinecittà. Po cuant che si son rindûts conts che i set plui biei ai erin chei naturâi e no di carton zes, e che lis produzions a puartavin bêçs, a son picadis come foncs chestis struturis. Une par regjon. In funzion dal 2000 in Friûl, i dâts pandûts par l’an passât a mostrin une gjaline cui ûfs di aur. Vincjedôs produzions, cun 569 zornadis di vore.
L’INDOT IN REGJON_ Une spese sul teritori di 7,7 milions di euros e un indot economic complessîf di scuasit 14 milions di euros. La “Film commission” dal Friûl e fâs marketing, promozion smirade dal teritori – e je une di chês che e funzionin miôr, daspò Turin e Rome (par naturâl vocazion) – par che al deventi set par produzions di cine, fiction pe tele, documentaris, videoclips e publicitât. E furnìs agjevolazions logjistichis e ocupazionâls.
ASSISTENCE_ Ma plui che la promozion, e je primarie la ativitât di assistence ae produzion, sore nuie. Ricercje de location, sorelûcs su lis localitâts identificadis, sistemazion tai albiercs, assistence pes proceduris burocratichis (permès, ordenance, concessions), contats cu lis istituzions e lis autoritâts, lis professionalitâts locâls (ven a stâi il grup di supuart aes troupes, comparsis e atôrs secondariis), lis infrastruturis.
I imprescj che si doprin a son vuidis cun fotos e descrizions, direzions e jutoris, che a vegnin pandûts traviers il sît internet, cu la presince ai festivals dai cines e sui marcjâts internazionâi dal setôr: Berlin, Cannes, Vignesie, Locarno, Los Angeles. Achì a scomencin i prins contats. Po dopo, e ven daûr la ativitât di mediazion cu la produzion.
I FINANZIAMENTS_ In mans ae “Film commission”, ancje la gjestion dai finanziaments. In gracie de leç regjonâl par Cine (la L.r. 21/2006), si è dât vite al “Font pal audiovisîf”. Obietîf: chel di favorî il disvilup di impresis che a operin tal setôr de produzion audiovisive e contribuî ae cualificazion des risorsis professionâls. La aministrazion e da fûr ogni an contribûts a impresis di produzion indipendentis e a associazion cun sede in regjon, fin te misure dal 50% des spesis di sostignî pe formazion, pal svilup di progjets e pe difusion di prodots destinâts a ducj i marcjâts. Pes borsis di studi, il contribût al pues rivâ fintremai al 100%.
Oscar Puntel
SPECIÂL. Cinecittà, cemût si disial par furlan?............
Lis ultimis peliculis ziradis: “Diverso da chi?” di Umberto Carteni e “Come Dio comanda” di Giuseppe Salvatores. Ma il bot al è rivât tal 2006, cuant che “La ragazza dal lago”, di Andrea Molaioli, ambientât fra Fusinis, Mueç, Preon, Soclêf e Udin, al à gafât dîs “David di Donatello”. Une volte il cine al jere soredut Rome, par vie di Cinecittà. Po cuant che si son rindûts conts che i set plui biei ai erin chei naturâi e no di carton zes, e che lis produzions a puartavin bêçs, a son picadis come foncs chestis struturis. Une par regjon. In funzion dal 2000 in Friûl, i dâts pandûts par l’an passât a mostrin une gjaline cui ûfs di aur. Vincjedôs produzions, cun 569 zornadis di vore.


text:
Nassûts jenfri i 23 di Setembar e i 22 di Otubar
Profum preferît: la broade.
Cun pocje origjinalitât, chel che al à inventât l’oroscop al à decidût che chei nassûts sot dal segn de belance a son personis ecuilibradis (o scomet che se invezit de belance al ves cjatade la costelazion dal orloi, a saressin stâts precîs e puntuâi).
A son ancje personis che i tegnin une vore ae justizie, a pesâ ben ogni decision (se a fossin stâts dal segn dal orloi, probabilmentri a varessin tignût une vore a no someâ vecjos).
Ah, e simpri secont di chel gjeni che al à inventât i oroscops, a chei de belance ur plâs ancje la bielece (strani: ducj chei altris a àn miôr lis robis brutis!).
Cemût si tradusino dutis chestis carateristichis intun furlan? Facil: la belance furlane e sta simpri tal mieç, e contente un pôc ducj. Tra il Tocai e il Merlot, par no sielzi, e bêf un tai di un e un tai di chel altri. Tra il frico e il muset, e mangje ducj doi; tra il schi di fonts e il schi alpin, si ferme in baite a fâsi une luianie.
Fevelant di bielece, il furlan nol è propit nassût par jessi artist, se o pensìn a la art come a une robe creade dome par amôr dal biel (pierdi timp intune robe che no covente a nuie?
Ma stino scherçant?). Il sens artistic de belance furlane, alore, si tradûs te piture (chê dai mûrs di cjase, però), te scriture (de liste de spese o al massim di un articul di gjornâl – e cumò provait a induvinâ il segn di Bete di Spere!), o ben te musiche (ma dome par inventâsi i côrs de curve dal Udin).
Sport: cul vuestri amôr pal ecuilibri, us conseìn il patinaç, la gjinastiche artistiche o ben di fâ il camarîr al Tenda di Lignan.
Curiositât: la belance e je la uniche costelazion che e rapresente un imprest inanimât invezit di un animâl o di une persone.
Il fat che e sedi une belance al dimostre che l’oroscop no lu àn inventât i furlans, parcè che se no a varessin sielzût une costelazion a forme di vuarzine. ❚
Bete di Spere
L’EDITORIÂL / Elezions: cui che le conte e cui che nol conteWalter Tomada
Lis elezions a son simpri plui dongje, ma il Parlament di Rome nol è mai stât cussì lontan dal Friûl. I furlans a laran a votâ ai 25 di Setembar pes elezions talianis, ma la impression vere par cui che al à a cûr i interès de nestre tiere e je che noaltris in cheste […] lei di plui +
(L)Int Autonomiste / Un popul cence plui vôs in cjapitulDree Valcic
✽✽ Nol è par fâmi i fats di chei altris, ancje se o sai benon che ae fin in ogni câs i efiets a saran deleteris ancje pai furlans, ma o crôt di interpretâ un sintiment slargjât e un dubi gjenerâl, domandantmi parcè che a àn fat colâ Draghi. No si trate, che al sedi clâr, […] lei di plui +
Feminis furlanis fuartis / Il percors internazionâl di ricercje di Michela Lupieri, curadore di events e mostris di artservizis di Erika Adami
E à progjetât “Ephemera”, il prin festival di culture imateriâl in Italie, che al va indevant in Setembar “Libars di scugnî lâ” al diseve il poete cjargnel Leo Zanier, e Michela Lupieri si ricognòs ta chês peraulis. «La mê vite e je simpri stade un lâ, tornâ e lâ di gnûf: di cuant che o […] lei di plui +
Furlans fûr dal ordenari / La storie di Piltrude, e di cemût che fasè cambiâ vite ai siei fîs Erfòn, Marc e AntoDiego Navarria
Cussì e fo implantade la Badie di Siest, une des plui innomenadis di chenti Cividât, 1380. Cul peçot imbombît di cere, Marie, zovine novizie tal munistîr di Sante Marie di Val, e free a fuart il marmul sculpît. Al è dut plen di ornaments fats di voluts di plantis, di motîfs vegjetâi e gjeometrics. E […] lei di plui +
Int di Cjargne / Alessandra Primus Referente de Cjargne dai scampanotadôrs furlansMarta Vezzi
Di cuant che e jere frute, Alessandra Primus e à vût simpri la passion pes cjampanis. “Finîti di servî messe, mi gjavavi daurman i vistîts di zagut e o levi sù di corse sul cjampanili. O disubidivi pre Attilio parcè che in chê volte il cjampanili nol jere a norme e al tocjave metii man […] lei di plui +
L’EDITORIÂL / LA PATRIE DAL FRIÛL AL SALON DAL LIBRI DI TURINWalter Tomada
Dai 19 ai 23 di Mai no steit a cirînus, noaltris de “Patrie”: no sarin in Friûl, ma inaltrò.◆ No, no lìn in esili. Pal moment, jessi “furlans che no si rindin” nol è ancjemò une colpe. Salacor lu deventarà, ma pal moment o podin jessi “libars di sielzi” di lâ in “mission”. Une mission […] lei di plui +


text:
Sot, dentri de gose di piere e di baraçs, al cor il Tiliment, come che al fos il drâc di Sigfrît il Nibelunc, che al busine di sbrume blancje e di aghe verde e glaçade, rabiose e sglonfe, juste pôc prime di calmâsi pierdint il so vigôr su la grave blancje dal so jet, cualchi pas plui in là. Dal alt, la spice de torate a controlâ la plane, il Pincion là che il flum si strenç, parsore de Tabine (Pinçon al è il mût di clamà Pinçan in antic: tal sens di pinze che e siere il flum, ndr).
Dicembar. Frêt e glace. I dêts di Jule, il diu dal Invier venerât dai Paris, a cjarecin la jerbe muarte, si ingrimpin sui troncs dai morârs, a brusin i ramaçs scheletrîts e si fasin sintî ancje sot de piel, che si insgrisule. “Zulugne”, le clamin i contadins dal borc, e forsit no san di jessi ancjemò pagans inte lenghe e intal cûr, ancje se dongje dal cjistiel a àn tirade sù la plêf dal diu dai Cristians. Ansfrit al polse dongje dal fûc, involuçât intun grant mantel di lane nere: la sole lûs inte grande stanzie cidine.
La sole anime cjalde, profumade di len e di resine, di bosc e di muscli. E al pâr che lis ombris su lis parêts di piere a tachin a vivi, intun bal antîc, che al sa di liende: a son i cjavai di Alboin, il grant re, lis tendis di piel de Panonie, lis spadis alçadis a colpî. E daûr, une sdrume di Avars e di Sclâfs, un cori di Grêcs e di Latins. Veretât o saghe? Siums. Cjants aromai deventâts liende, materie buine di jessi cjantade dai Skaltz. Ma Ansfrit nol viôt: presonîr di une gnot eterne, sierât dentri di un scûr cence confins, di dulà che no si pues scjampâ plui: crude condane, volude dal re Cunipert in persone, cuintri chel princip di Reunie, chel Forumiulian che al veve olsât il riviel, concuistant prime Cividât, sfidant il duche Rodoalt, e po dopo movint i siei vuerîrs cuintri Pavie, golôs di corone e di fame. “Mi contistu ancjemò ce che ti àn fat, meine herre?”. A fevelâ e je une zovine che e je in zenoglon dongje di lui, il cjâf poiât su lis sôs gjambis, i braçs sierâts come une cinture ator dai siei flancs. Oh, se dome Ansfrit al podès viodile: i siei voi a àn il colôr de glace cuant che la prime lûs dal dì le piture cu la anime dal cîl; ceis neris come la gnot i fasin ombrene; di forment i cjavei, forment madûr, che al slûs di une ponte di ros.
Di rose la bocje, frescje freule di rosade. Sigurd il so non. Fie di une antighe gjernazie dai Wendish, sometude almancul cent agns prime dai Langobarts.
Une sclave, si podarès pensâle, e fie di sclâfs. Ma Ansfrit le ame come che mai al varès amade nissune altre, mai. “La mê spade è à seselade la int di Rodoalt e di Cunipert come che il falcet dal contadin al fâs cu lis rosis di cjamp su la jerbe frescje di Mai. E une dì, cualchidun al varà pûr di cjantâle la imprese. Un dai nestris, che si cjapi sù chê di svoluçâ la memorie di un popul gloriôs e de sô storie. Dal moment che grant al è l’onôr cuant che si combat savint che di sigûr tu pierdarâs. Masse facile la lote che e vedi la vitorie sigure ancjemò prime di tacâ!”.
E vai Sigurd, intant che Ansfrit al sunsure cjareçant i siei cjavei, e lis lagrimis i restin a trindulâ par un pôc su lis ceis, prime di gotâ planc su la piel frescje de muse: “In cjadenis devant dal re, a Pavie, o ai berlade la mê reson: il sium di une concuiste, par svindicâ la braùre di un popul, no la brame di un princip. Ma la condane dal potent, come che simpri al sarà, no podeve ameti perdon ni pietât.
La ultime lûs che o ai viodude e je stade la lame incandessente di une spade, pôc prime che la aghe dai voi si suiàs par simpri intune cisade”. Al profume di Primevere il cuarp di Sigurd.
La gnot e à glotude la tiere. Gnot sante, le clamin i Cristians, cuant che un Diu si fâs picinin par salvâ il mont cence spade. Ma i nestris paris, e pense Sigurd cjalant chê gose nere e frede che si vierç fûr dal barcon, a àn simpri crodût che al seti Wotan a tornâ tant che spirt de vite, par rindi feconde Freja, la mari de vite. Al bisugne clamâlu cul fûc, par che nol pierdi la vie. La lûs par vinci la pôre dal nuie. E cjape sù une torce, Sigurd, e e compagne Ansfrit par man.
La cjamare là che si duar, là che si ame, e je propite parsore dal cjamin de cusine. E je la tane plui clipe dal cjistiel. La plui segrete. La strece dai cjavei si sfante, al cole planc il vistît tai siei pîts. Frescje, nulinte, di une bielece che dome un cjantôr al savarès contâle. “Regalimi il flât profumât dai tiei lavris, Sigurd, fie di Baldur”, i sunsure Ansfrit: su la ponte di ogni so dêt un voli, par contemplâle cu la tenarece de man e di une cjarece, propite come Wotan cun Freja. De plêf, la vôs dal côr e pant al Mont: “Verbum Caro Factum est”.
………………………………………………………………
L’an che al va dal 698 al 699 in Friûl al segne un moment cetant impuartant inte storie de Patrie: il re langobart Cunipert al convoche a Pavie, inte sede dal ream, il patriarcje di Acuilee Pieri in ocasion di un grant Concili par meti fin al famôs Schisme dai Trê cjapitui, che di fat si siere in maniere uficiâl sul tacâ dal 700. Chest al è un fat cetant impuartant parcè che al segne une pierdite di autonomie de bande dal patriarcjât a bon pro de Glesie di Rome e de bande dal ducât langobart dal Friûl a bon pro dal re in Pavie. La ribelion di Ansfrit di Ruvigne e va lete salacor tant che un tentatîf disperât e gloriôs di oponisi cun fuarce a cheste omologazion, svindicant une alteritât dai Langobarts furlans no dome politiche ma ancje religjose. Probabilmentri Ansfrit al restave ancjemò profondementri pagan, se mai convertît ae eresie ariane. La concuiste di Cividât prime, aprofitant dal fat che il duche Rodoalt, fedêl a Cunipert, nol fos in sede, e po dopo la agression nuie di mancul che de Corone reâl, e manifeste une grande e eroiche volontât di resistence. Che come che la Storie nus insegne, no varà sperance di bon fin.
……………………………………………………………
Il Pape di Rome Sergio al sint la dibisugne di une aleance fuarte cui Langobarts in clâf antibizantine, viodude la antighe rivalitât cul Patriarcje costantinopolitan, e cussì al fâs di dut pûr di brigâ par vê al so servizi la spade di Cunipert, stiçant une sô sielte religjose fedêl a Rome e contrarie ae eresie ariane. La motivazion e je ancje sostignude dal interès di eliminâ dal sen de glesie universâl ogni forme di contraposizion e di sburt autonomistic, simpri definît tant che “eresie”: dut chest al incît une vore su la delicade situazion politiche internazionâl.
L’indebiliment dai Bizantins di fat al agjevole, propite intal an 698, la ocupazion di Cartagjin de bande dai Araps, che di li a consolidaran il lôr control su dute la Afriche setentrionâl. La “gnove Tunisi” e sarà il pont di partence par slargjâsi in dut il contest dal Mediterani, di Mars-Allah (Marsala) a dute la Sicilie. O podaressin cuasi sostignî che i agns che a cjapin dentri il 698 e il 700 a podin jessi considerâts la fonde de gjeografie politiche di dute la ete “alte medievâl”.
✒ Agnul Floramo


text:
Nol coventarès di sigûr spiegâ parcè che il 1511 al rapresente un rût ribalton, un vêr laboratori, e cetant impuartant, par rivâ a capî cierts moviments, no dome de tiere, ma ancje de societât e de sô complicade anime plurâl, in cheste nestre tribulade Tiere dal Friûl. Si rive un pas ae volte ae grande Apocalìs, che in cualchi maniere e rapresente un confin inte storie de Patrie, jenfri il prin e il dopo.
Il ‘400 si jere a pene sierât cui Turcs. E subit dopo, Vignesie nus dissanganave cu la vuere cuintri l’Imperadôr, a partî dal 1508, durade par plui di vot agns: paîs brusâts, oms obleâts a lassâ il lavôr dai cjamps par lâ a scombati berlant “Vive Sant Marc”, maçalizis e cjaristie. Ancje la peste e je vignude a cjatânus, che simpri e salte fûr de sô tane cuant che la miserie e decît di fâ il so nît jenfri i umans. Ai 27 di Fevrâr dal 1511, la dì di Joibe Grasse, intune Udin incjocade dal Carnevâl, al sclope un dai plui grancj riviei popolârs e contadins da la Europe, stiçât di dôs fameis, i Savorgnans e i Torians, che a rapresentavin ancje i doi partîts plui rabiôs, i Çamberlans e i Strumîrs, ven a stâi chei che a volevin il Leon di Sant Marc e chei altris che invezit a preferivin la Acuile Imperiâl. Sanc, cjistiei brusâts, un rituâl di muart e di violence dificil di distudâ.
E a un mês dome di distance, velu un dai taramots plui trements de storie, un Orcolat furiôs che al à fat dams ancje vie pe Italie, in Istrie, in Carniole e intes Gjermaniis. Nus al àn contât i scritôrs e i cronichiscj plui impuartants di chê ete, di Martin Sanudo a Gregori Amaseo, cun peraulis plenis di maravee: a Udin a son colâts jù cjistiel e lobie vecje, chê dongje de glesie di Sant Zuan. Prime il penacul dal domo e po dopo ducj i cjamins des cjasis, e cun lôr une pestadice di rudinaçs di fâ pôre. Di sot tiere si veve sintût a businâ un aiarat puçolent, come di solfar, e par mês cheste peste stomeose si le sintive vie par ogni borc de citât. A Cividât e jere vignude jù la Glesie, la tor di Sant Domeni, chê di Sant Francesc e chê dal munistîr in Val. E inte seconde scosse, chê dai 8 di Avost, a jerin stâts ancjemò altris disastris inte antighe capitâl langobarde, e plui di trê mil vitimis a jerin restadis sot des maseriis. Madone di Mont e Faedis a vevin tremât tant che une schene sot des vuiscjadis dal mostri. Dal cjistiel di Tarcint dome une spice di piere e jere stade sparagnade. Di Osôf e Pinçan pôc o nuie si jere podût salvâ.
Come il solit, Glemone e veve vût di gloti la piês bocjade, cambiant dal dut il so profîl urban. E no dome inte citât, ma sù intal alt, fin al dormitori di Sante Agnês, e il munistîr di Sante Clare, cu lis glesiis di Sante Marie la Biele e di Sant Blâs. Al fo interpretât tant che un segnâl orent il fat che lis crôs a jerin coladis jù, insiemi cul bielissim tor des oris, e il so orloi, un svant par dute la comunitât, e lis muracis di difese a jerin stadis dal dut savoltadis, tacant de Puarte dai Mus fin ae torate de Bataie. Adiriture, si jere crevade par lunc la mont Glemine, e par doi mês la aghe dal Fontanon, su la place, e jere stade scure di pantan. La scosse e veve ridusût in nuie ancje il domo di Tumieç. La sgrife dal taramot e rivarà a fâ dams fintremai a Sacîl, là che e fo butade par tiere buine part dal Palaç antîc dal Municipi, il tor di Sant Nicolau, cun tantis cjasis e cjamins. La corint de Livence si jere fermade, cun grande sorprese dai testemonis. La conte e fo di miârs di muarts. A Pordenon, prime che il tor si spacàs, a vevin sunât lis cjampanis a muart, cence che man umane e tocjàs la cuarde. Un segnâl sigûr dal Cîl o dal Infier. ❚
✒ Agnul Floramo
DI SCJAS IN SCJAS: I TARAMOTS INTE STORIE FURLANE. Il ribalton dal 1511Agnul Floramo
Nol coventarès di sigûr spiegâ parcè che il 1511 al rapresente un rût ribalton, un vêr laboratori, e cetant impuartant, par rivâ a capî cierts moviments, no dome de tiere, ma ancje de societât e de sô complicade anime plurâl, in cheste nestre tribulade Tiere dal Friûl. Si rive un pas ae volte ae grande Apocalìs, che in cualchi maniere e rapresente un confin inte storie de Patrie, jenfri il prin e il dopo.


text:
Bucolichis
Lis Bucolichis (par latin Bucolica, vadì cjants di pastôrs) a son une ricolte di dîs poesiis di Virgili, clamadis ancje Egloghis.
L'argument, la composizion e il stîl[cambie | modifiche il codiç]
A tratin l'argument dal vivi san, laboriôs, judiziôs e seren dai umii campagnûi, idealizât tal confront cu la violence e il delîr de convulsive vite tipiche dal so timp, che no si contentave mai di nuie; difat a forin componudis e dadis fûr biel che a infuriavin sangagnosis vueris civîls (42-39). Cheste lizion di vite e je conform al ideâl de filosofie epicureane, che Virgili al veve imparât a Napoli te scuele di Siron.
L'ispirazion e ven soredut dal poete grec Teocrit, ma Virgili al sustituis al realisim descritîf che al è tipic di lui une poesie che e preferis sugerî. Ancje se si fevele di pastôrs, cjavris e pioris, la lenghe reste simpri ben elevade.
Lis dîs egloghis[cambie | modifiche il codiç]
Ve la liste di dutis lis egloghis de ricolte, che a son disponudis seont di un ordin simetric, sedi par l'argoment sedi pe forme:
- I: biel che ducj i cjamps dongje Cremone a vignevin confiscâts pai veterans che a vevin combatût cuintri i sassins di Juli Cesar, il pastôr Titir al è rivât a mantignî la sô tiare, domandant a un personaç unevore possent (August), che cumò al venere come un diu; invezit il puar Melibeu nol à combinât nuie e i tocje partî. Il cjamp al è chel che al permet ai pastôrs di vivi secont il vivi san che a san lôr e al è chel che lu permet ancje a Virgili, che i jere capitât il stes fastidi di Titir e si jere gjavât dal berdei propite come lui: al cjape l'ocasion par afirmâ il valôr di chel ideal di vite e ancje par ingraciâ il so benfatôr.
- II: il pastôr Coridon al ame Alessi, un zovin che, masse fin par preseâ i dons de taviele, lu refude; prin si dispere, po al torne di ca, recuperant il control di se, secont i principis de filosofie antighe.
- III: doi pastôrs, Menalche e Damete, si fan la gare a cui che al poèsie miôr; l'arbitri, no savint ce decidi, al decrete la pate.
- IV: il poete profete che al sta par nassi un frut che gambiarâ la vite de umanitât, ristabilint tal mont la etât dal aur, cuant che la Tiare darà al omp dut ce che i covente cence bisugne di fâ nuie e e regnarà la pâs e no a saran plui pericui e fadiis. No si rive a capî ben cui che al è chest frut: forsit il fi di Asini Polion, Asini Gal, forsit chel che e spietave la femine di August, che e jere plene, forsit chel che e spietave la sûr di August, che e jere maritade cun Marc Antoni. Un grum di studiôs cristians tai agns passâts àn crodût che e fos une prefigurazion de vignude di Crist; sigûr al è che tal periodi che al regnave August e jere unevore difondude la idee che al stes rivant une sorte di messie a puartâ une gnove ete tal mont, sedi tra i pagans che tra i ebreus, e a Rome forsit ancje pe influence di cheste religjon (chê romane e supave unevore facilmentri novitâts di chês altris): il clime de cuarte egloghe e chel de nassince de religjon cristiane al è sigurementri l'istes.
- V: une altre gare di poesiis, su la muart di Dafni, l'inventôr de poesie bucoliche.
- VI: Silen, fi dal diu salvan Pan e pari dai satars, al ven leât e sfuarçat a cjantâ l'origjin dal mont e mîts; Virgili si profite par dî che il so amì Corneli Gal al è l'erêt di Esiodi e par precisâ che nol vares scrit nuie di genar epic. Si viôt ben che la ispirazion e ven dal De rerum natura di Lucrezi.
- VII: Melibeu al conte la disfide poetiche fra Coridon e Tirsi.
- VIII: Virgili al riferis i cjants di doi pastôrs, fasint une dedicazion a Asini Polion, che un doman al fâs cont di cjantâ trop che al è brâf come tragediograf e condutôr.
- IX: Menalche e Meri no a son rivâts a mantignî il lôr passon come Virgili e Titir te prime egloghe.
- X: Corneli Gal mûr d'amôr e volares consolâsi fasint la vite dai pastôrs, ma nol rive plui a jentrâ in chel sintiment.
Bibliografie[cambie | modifiche il codiç]
- Ettore Paratore, Storia della letteratura latina, Firenze, Sansoni, 1957
- Paolo Fedeli, Storia letteraria di Roma, Napoli, Ferraro, 2004
- Publio Virgilio Marone, Le opere. Antologia, Firenze, La nuova Italia, 1971
- Antonio Marchetta, Virgilio e le dinamiche della memoria nelle vicende umane, Roma, Nuova cultura, 2016


text:
Cuinte tape: Masaruelis - Monmaiôr
Home Trois Troi Furlan Cuinte tape
descrizion
La cuinte tape Masaruelis – Monmaiôr, e passe parune strade a disnivei variabii dilunc dai Cuei dal Friûl Orientâl lungje 24 chilometris e mieç.
Rivâts al pas cu la Slovenie di Rubidiscjis, sì fate a çampe par Prossenic, passât il paîs, si va jù pe mont fin a rivâ ta chel altri pas di Ponte Vittorio.
Passât dopo il vât dal flum Nadison, il cjamin al procêt cuntun disnivel continui par rivâ infin a Monmaiôr, paisut a cuote 795 metris sul nivel dal mâr.
località attraversate:
Notiziis utilis
Cjamin tape daûr tape
- Preambul: Ìsule Barbana - Aquilee
- 1. Aquilee - Dael
- 2. Dael - Cormons
- 3. Cormons - Madone di Mont
- 4. Madone di Mont - Masaruelis
- 5. Masaruelis - Monmaiôr
- 6. Monmaiôr - Ripâr A.N.A.
- 6bis. Var. Montemaggiore - Val Torre
- 7. Ripâr A.N.A. - Prât di Resie
- 8. Prât di Resie - Dogne
- 9. Dogne - Valbrune
- 10. Valbrune - Mont Lussari


text:
Cemût si disial par furlan? Narciso, tarassaco, fiordaliso
Ve chi, al plôf e al plovarà, in chescj dîs, ma o sin istes in stagjon di Vierte, e alore la rubriche dal “Cemût si disial” e va indevant cun altris trê rosis, che magari cuissà, no savìn simpri cemût che si disin par furlan.
Comencin cul narciso, sì, flôr che al cjape il non dal grec e si riferis al so odôr, une vore fuart, che al inçussis. Podopo, sigûr, forsit e ven tal cjâf prin la figure mitologjiche, che aromai e a rivât a fâ deventâ il sostantîf un agjetîf, ma a no nus interesse come che si dîs par furlan, il nomenât daffodil di Wordsworth. Ben po, il narciso e je la TARCETE e ve chi in bande un biel plet di tarcetis. E mi racomandi che no us vegni tal cjâf di dîsi a un che si cjale simpri tal spieli che al è une tarcete, eh… in chel câs, al è un narcîs!
E o nin indenant cuntune rose che no profume di sigûr come lis tarcetis, ma anzit, e puce un pôc e ducj chei che a sedin stâts piçui e a zuiâ pai prâts a san ben che e ha un savôr une vore mareôs. Il tarassaco, o dente di leone o soffione par talian, che forsit tancj a clamin LATE o TALATE, e che a fâs lis rosis zalis che ben a cognossin, e che a chi nus plâs clamâ di plui PISSECJAN, non une vore colorît. Cualchidun, podopo, magari lu clame len di cjan, o tale dal boton, o magari cuissà. voaltris contecurtârs an savês altris…
E sierìn cuntune rose che cumò no je ancjemò in stagjon, ma che ancje plui indenant, purtrop, e stâ planc planc lant vie, di framieç i nestris cjamps di forment. O cjacarìn dal fiordaliso, che o vês za viodût chi in bande e che par furlan si dîs BARBURICE e che e je une dês pocjis rosis blu par nature.


text:
A si jere rivâts al 1962 cun le sô crisi che e stave par puartâ il mont ae ultime vuere de sô storie. Intant che, a Cuba, i americans a jerin aes stretis cui rus, sul Canadà a si pandevin lis incursions dai bombardîrs sovietics. Clark e il so sorestan a seguivin lis operazions in te sale dal comant de [...]
Tag: Luche Bagnarol
Tornât in Canadà, Clark al podeve viodi di persone il faliment de sô mission. “I americans a vuelin jessi sigûrs che dal CF-105 a nol restedi nancje un bulon!” i fâs il so sorestant, intant che, denant di lôr, i prototips dal avion a vegnin dismantelâts. “I progjets?” “Dut secont i ordins.” i rispuint Clark ancjemò stiçât par come che [...]
Al jere restât cence fuarcis, la plui impuartante mission dai servizis segrets dal Canadà e stave par jessi completade, ma e podeve ancjemò finî te maniere plui brute, sul confin di Gurize. Clark al jere l’agjent incaricat di recuperâ i progjets dal CF-105 ARROW, robâts dai rus, la mission e jere dute interne al Directorate of Security and Intelligence, cence [...]
Finalmentri Zuan al podeve dedicâsi a une des sôs passions: i avions di cjace. Soredut l’AVRO CANADA CF-105 ARROW. Il misteriôs progjet canadês blocât dai americans. Zuan al veve imparât dut su chel aparât: i components in titani, i comants fly by wire, i missii Canadair Velvet Glove, il sisteme di combatiment Astra… Cumò al veve di lei dut su [...]
Un fantat al jes di cjase sul fâ dal amont, e jê une sere di Mai, di chês che si passe ben al viert. Al è ancjemò un biel lusôr e il fantat al pense a trops lûcs intal Friûl che a saressin biei par passâ la serade. Un moment si viôt inte place de pescjarie di Puart, chel dopo [...]


text:
Il prin e secont libri di Samuel
I libris di Samuel, inte Bibie ebraiche, a jerin une sole opare. La division in doi libris e je saltade fûr cu la traduzion greche forsit dome par une cuistion pratiche: un rodul cun dut il libri al sarès stât masse ingombrant. I tradutors grêcs adiriture a àn peât insieme Samuel e i Rês sot di un unic titul: “Libris dai Reams”, che la Volgade ju clame “Libris dai Rês”. Samuel ebraic al corispuint ai prins doi (prin e secont libri di Samuel). Chest titul al à la sô reson inte tradizion ch’e viodeve il profete Samuel autor di dut il scrit.
Rivuart al timp de composizion dal libri, scartade l’ipotesi che l’autor al sedi Samuel, vuê si tint a metilu fra lis voris de ete plui tarde de monarchie. Cheste redazion finâl però no i gjave valôr storic, parcè che il redator al disponeve di tradizions e di relazions dibot contemporaniis ai fats contâts e lui lis à comedadis tal spirt dal profetisim e dal Deuteronomi, che al è chel de fedeltât al pat.
Il test ebraic, un dai piês conservâts dal VT e cun tantis diferencis te traduzion greche dai Setante, si pò dividilu in cinc parts: a) Samuel (1 Sam 1-7); b) Samuel e Saul (1 Sam 8-15); c) Saul e David (1 Sam 16-2 Sam 1,27, che al sarès il toc just là che a van dividûts i doi libris); d) David (2 Sam 2-20); e) zontis (2 Sam 21-24).
Un storic di vuê al varès contade la storie tune maniere dute diferente. Dopo di un telâr sintetic su la situazion de tiere di Canaan e dai popui confinants a la fin de ete dai Judiçs, al varès fate une cronologjie resonade dai fats che a àn puartât al prin moviment monarchic, falît cun Saul, e al secont, lât in puart cun David. Invezit il nestri autor nol ripuarte nancje une date e al preferìs pierdisi tai particolârs pluitost che tai resonaments.
Come cronologjie, la vore di Samuel e cjape dentri pôc plui di un secul, ven a stâi dal 1100 p.d.C. (inizi de judicature di Eli) al 970 (fin dal ream di David). Plui intigrôs al è stabilî il timp di ogni personagjo, ancje parcè che no si sa trop che al à durât il ream di Saul. Chel di David si pò calcolâlu cui prins corant’agns dal sec X.
Se dal pont di viste storic al è pluitost deludent, il libri al à une grande impuartance come documentazion de vite di ogni dì, de civiltât e de religjon dal popul ebraic. In chest moment storic une vore movimentât, il passaç dal guviêr dai Judiçs a la forme monarchiche al è il spieli di une grande evoluzion interne: de mentalitât individualistiche e tribâl si passe a une concezion sociâl e politiche plui universalistiche, nazionâl e unitarie. Ancje dal pont di viste religjôs il popul al fâs un grant pas. Di fat la grande part des disposizions dal Pentateuc a àn culì la lôr curnîs plui juste, palesant cheste evoluzion lente e graduâl. In cheste unitât, Gjerusalem e cjape simpri plui impuartance come centri politic e religjôs. La colme di chest procès si le varà sot di Salomon, cul templi.
Il libri nol à dome un valôr come documentari o come esempli de sensibilitât psicologjiche tal presentâ i protagoniscj grancj e piçui, cu lis lôr virtûts e cu lis lôr pecjis. Al è impuartant ancje dal pont di viste religjôs parcè che al met in lûs che il grant regjist de storie nol è chel re o chel altri, ma Diu, che al dopre personis e timps e fats par meti in vore il so plan. E se lis personis, cu lis lôr miseriis umanis, a riscjin di ruvinâ chest plan, Diu al è plui fuart e il so progjet nol va falît.
Te storie de salvece, cu la monarchie e cjape simpri plui fuarce la idee dal messianisim regâl. No par nuie tal GT il Messie al sarà clamât “fi di David”.


text:
IPOLIT E ANZULINE, STORIE DI UNE AMICIZIE Scuele primarie di Felet – I.C. di Tavagnà
Cheste e je la documentazion di un percors sperimentât dentri di una progjetazion finalizade ae unitarietât dal curicul verticâl, daûr des Indicazions Nazionâls dal 2012. I protagoniscj a son lis insegnantis de Scuele primarie e de infanzie e i arlêfs dai doi ordins di scuele. Il percors di chest an al è partît cu la conte di une storie gjavade fûr di un libri, scrit da lis mestris Serena Martini e Angela Tedeschi, publicât par cure dal Comun di Colorêt di Montalban. Lis ativitâts a son tacadis cu la creazion di un pipinut fat di carton, stofe e lane che al rapresente il personaç principâl (la frute Anzuline), protagoniste de storie fantastiche vivude daspò cul personaç saltât fûr di un libri, Ippolito Nievo di frut.
La storie de frute, prime escludude e cjolte vie, e te part finâl, contente parcè che e rive a jessi part dal grup classe, e à ufiert la pussibilitât di doprâle tant che esempli di bon acet.
LA MAPE
LA MAPPA
I MATERIÂI


text:
Otave tape: Prât di Resie - Dogne
Home Trois Troi Furlan Otave tape
descrizion
La otave Tape Prât di Resie – Dogne e à un percors di pôc plui di tredis chilometris e si cjape il troi 638 fin ae gleseute de Sele Sagate a cuote 850 metris, par dopo lâ jù a Racolane dilunc di un strent troi intal bosc.
Traviersât il puint su la Fele si jentre a Scluse par lâ indevant par cualchi chilometri fin a Dogne dilunc de statâl tredis.
località attraversate:
Notiziis utilis
Cjamin tape daûr tape
- Preambul: Ìsule Barbana - Aquilee
- 1. Aquilee - Dael
- 2. Dael - Cormons
- 3. Cormons - Madone di Mont
- 4. Madone di Mont - Masaruelis
- 5. Masaruelis - Monmaiôr
- 6. Monmaiôr - Ripâr A.N.A.
- 6bis. Var. Montemaggiore - Val Torre
- 7. Ripâr A.N.A. - Prât di Resie
- 8. Prât di Resie - Dogne
- 9. Dogne - Valbrune
- 10. Valbrune - Mont Lussari